url: =#INNPI (Zomi): Article Family\nShowing posts with label Article Family. Show all posts\nKa nu' hong laikhak\nHih thu pen a piang takpi Veitnam Nutate' thu ahi hi. America le Vietnam galven zawh ciangin Vietnam gam pen zawnna lianpi tawh hong kizom hi. A pasal gal sungah si ahih manin nupi khat a tapa ngeklai tawh meigong in hong om hi. Nupi nu a mel hoihin moi lai simin, a it, a ngai a om hangin pasalkik nei nawn loin, a tapa a hih theih tawpin hanciamin pilna sinsak hi.\nNisim nasep gim mahmah napi, a tapa sangkahsak zo ahih manin lungkim mahmah hi. Naupangno zong kum 16 pawl hong val ciangin lai pil hi ding hi ven scholarships ngahin America gam ah sang va kah hi. Sang a zawh ciangin NASA ah nasep hoih hong ngah suak ahih manin America ah tensuak tawh hong kizom hi. A Nu ahih leh a tapa thu galzakin lungdam luankhi tawh amah kia Vietnam ah teng suak hi.\nTangvalpa in a Nu phawkin khasimin US$100 ta kitatsat loin khak den hi. Gal huhau-in, Vietnam hitaleh America a kipan leitung bup phial kihaksa ciat hi. Tua hun lai adingin US$100 pen mannei-in zatcing lua peuhmah hi. E-mail, phone cih dante kizang nai lo ahih manin Nutate a kizopna uh hong tawm semsem hi. NASA ah engineer sem tapa in khasim a Nu sum khak den ahih manin ama tumtakin hong lungkim mahmah hi. Khrismas hun-awng cih bang ngah zel hinapi inn lam ciah ding ngaihsunkha ngei lo hi.\nNi khat, a Nu in sihsan ta hi, cih sikkhau sat hong ngah petmah ahih manin, a Nu luanghawm vui dingin hong ciah hi. Dah mai se loin, a Nu luanghawm hong vui hi. A khitui zong luang se lo hi. Hi bang teng hong sep khit ciangin a Nu lawmte khat lai-ip khat tawi-in "hih lai-ip na Nu in nang ading hong nusiat hi" ci-in pia hi. Tangval pa in tua lai-ip sah sim tham hong hon ciangin US$ 100 dal honpi khat le a Nu khutma laigual thum khawng hong mu hi. Tua tak ciangin NASA engineer tangvalpa ki-ip zo loin hong kapkhia petpet ta hi. Tua lai sungah ki-gelh pen:\n“Son, I don’t spend too much money. I miss you a lot. Every time I hear a motorcycle passing by, I run out the door but it wasn’t my son. I saved this money for you in case when you get sick.” Nute pen a tate mipil, misiam, mihau, milian a suah lungdam tawntung uh hi. Sumlepai i khak zong lungdam uh hi. Tuate sangin a lunggulh zawk uh ahihleh a tate uh hong phawkin hong munuam penpen uh hi. Nisim phialin kongvangah hong gal-et tawntung uh hi. Lungdam luankhi tawh vai hong dawn ding leitung ah na Nu simloh midang om khol lo ding hi. I ciah zo pah keileh zong hopih tangtang leng i Nute a lunglen uh phatuam hi. Hih lai ka gelh kawmin kum 13 val US ah omin ka ciah teh ka Nu in lungdam lua-in khitui luangin hong dawntuah ka phawk hi.\nNumeite a lapsang huai zia\n1. Numeite thupi hi\nGam khat i khantohna kitehna piciang tampi lak ah numeite le naupangte cidamna zong kihel hi. Mipi tawh kizomin nasepnate ah numeite bulphuhin sem le’ng kilawhcing zaw, kici hi.\nPasal khat guak in inn suang zo lo napi, numei khat guak in inn suang zo lel hi. Innkuan sung nopna le noplohna pen numeite tungah kinga mahmah hi. Pasal guak bek a omna, numei om lohna bangkua ah kuamah kileengla nuam lo hi.\nNumeite in pasal’ nasep khempeuh phial sem thei lel uh a, ahi zongin pasalte in numei’ nasep khempeuh sem thei kim lo uh hi. Tua hi a, innkuan sungah numeite’ dinmun thupi hi.\nNumeite in pasalte sangin Pasian thu sang thei baihzaw, tuhun pau-in cile’ng piangthak baihzaw uh hi. Biakna sungah zong numeite mah hong khanglo uh henla, hong thahat le-uh pawlpi bup hong lawh zo pan uh hi.\n2. Numei minthang pawlkhat\nLeitung ah Nurse a phuankhia pen Florence Nightingale a kici Italy numei khat ahi hi. Hih nu in, “Nang tungah hong kibawl ding na deih bangin midangte tungah na bawl in,” (Mate 7:12) cih Topa Jesu’ kammal bulphuhin a phuatkhiat ahi hi.\nChristian Hymn la dawng 8000 bang a phuak zong Fanny J. Crosby a kici mittaw numei khat mah hi. Zomite in i deih le i sak mun la pawlkhat pen hih nu’ phuah vive ahi hi.\nLeitung ah lamdang a kisa, a mit taw-in, a beng zong ngong napi Manglai, Piantit lai, Latin lai, German lai le Greek lai cihte siam ban ah, Radcliffe College pan B.A degree ngahin mark sangpi tawh gualzawhna a ngah lai zong Helen Keller a kici numei khat mah ahi hi.\nIndia gam ah “Association of Charitable Missionaries” phuanin, tagah kepna 127, sum bei lo zato 213, phak zato 54 le sum bei lo laisinna sang 60 a phuan, Kolkatta khuapi sunga miphak 10,000 bang a kem zong Mother Teresa kici Albanian minam RC sister khat ahi hi.\nLeitung ah “Ni tum ngei lo British Empire” a kici gam zai pen a uk ngei le England gam kum 63 sung vilvel a uk zong Queen Victoria kumpinu ahi hi. England-te in Kawlgam hong uk hun pen ama’ kumpi sep hun sung ahih manin Zomite in tuni ciang dong mah kumpi nasemte pen “Kumpinu’ nasem” mah kicici lai hi.\nA beisa-in India Prime Minister Indra Gandhi, USA State Secretary Condoleezza Rice leh Hillary Clinton, England Prime Minister Margaret Thatcher (Iron Lady) cihte zong numei vive ahi uh hi.\nTu laitak lianin zong numei gam makaite sungah Germany Prime Minister Angela Macle, S. Korea President Park Grun-hye le Kawlgam pan NLD makainu Daw Aung San Suu Kyi cihte leitung ah minthang deuh uh hi.\nTu laitak leitung ah a kipakta mahmah numei khat in Malala Yousafzai ahi hi. Amah pen Pakistan gam mi hi a, kum 15 pha pan hi. Amah in Pakistan gam Taliban migilote’ khut nuai-a om numeite pilna sinna le sangkah nading a hanciamna hangin 2012 October kha sungin Taliban-te in thau tawh kap uh ahih manin nasia liam mahmah hi. Pakistan gam galkap zato ah lum masa phot a, tua khit teh London khua Elizabeth zatopi ah va lum hi. 2013 January kha-in zato tuak hi. Time magazine in ama’ tangthu gelh nadingin US$ 3 million pia uh hi. The Kids Right Foundation in 2011 kumin International Children’s Peace Prize pia uh a, Pakistan kumpi in zong 2012 kumin National Peace Award pia uh hi. Tua pahtawina min pen Malala Peace Prize ci-in kheel uh hi. Naupang kum 18 nuaisiahte kipia pahtawina ahi hi. 2014 kumin Nobel Peace Prize kipia a, Nobel Prize ngah khempeuh lakah a khangmoipen ahi hi.\nEi Zomi numeite zong amaute mah bangin gam makai le mi minthang a suak thei lua mahmahte ihi hi. Thungen kawmin hanciam ciat ni.\n3. Zomi numeite khantoh nading a dal thu pawlkhat\nZomi numeite in neu tung mah panin, “Kei pen numei san khat, a thanem khat, a picing lo khat hi lel ing. Bangmah sem zo kei ning,” cih pianken lungsim neuna khat nei pah uh hi. Tua in meidawisak a, bangmah semsak ngam lo hi. Tua in khantoh nading tampi dal hi.\n(2)Innkuan sung kipattahna pan\nZomi nu le pate in tate sung pan ta numeite sangin ta pasalte kithupibawl zaw hi. Ta pasalte sang kikahsak a, ta numeite pen “Laipai thei peuh leh pha zo, nidang teh mi’ bangkua sung a tung ding uh hi lel” kici kha hi. Tua hang mahin khuak hoih pipi, lai zo pipite in pilna laitan nei lo uh hi. Hih in zong a khantoh nading uh tampi mah dal hi.\n(3)Zawn luatna hang\nInnkuan sung nuntakna haksat luatna hang le zawn luatna hangin Zomi numei tampite in nikhoih, puanhoih silh zo lo uh hi. Lim takin zong kipuah, kizem zo lo uh hi. Tua in a lungsim uh thanemsak a, mi lakah kihel ding nangawn utsak zo lo hi.\n(4) Zo ngeina hang\nLeitung ah numei a nenniam minamte sungah Zomite zong kihelkha hi. Zo ngeina ah numeite kiniam koih a, kithusim lo hi. Naungek suak khat a om teh pasal a hih leh “Pasalpi khat hi ee” kici a, numei ahih leh “Numei san khat hi” kici se hi.\nZo paunak ah zong “Numei thu le sialpi kii-in kilaam lo” “Numei khat le zabeel khat” “Numei hangsan in akpi kihta” “Numei khua le sakhi khua” cih bangin numeite nenniamna vive om hi. Tuate in numei hihna (Identity) niamsak mahmah hi.\nNumei loin khang kizom thei lo napi, Zomite in khangsimna ah pasal’ khang bek mah kisim a, numei khang kisim ngei lo hi. Hih in zong numeite’ man (value) kiamsak mahmah hi.\nKikhopna, nopna dahna munte ah pasal peuhpeuh tutphah tungah kitusak hi. Numei peuhpeuh pen mipilpi khat ahi phial zongin sual tung (or) pheek tungah kitu se hi. Hih in numeite’ lungsim thanemsak a, a khantoh nading uh tampi mah dal hi.\nZomite in numeite pen makai a sem thei ding, milian a suak thei dingin kingaihsun lo a, inn sung na a sem ding, lo kho ding, sing pua ding, nau cing ding, buk teep ding, siamgan ding, cih ciang bekin kingaihsun kha hi. Hih in numeite meidawisak a, kalsuansak ngam lo hi.\nZomi numeite in pasal’ zawhthawhna (Male dominent) bekbek thuakkha (Experience) uh ahih manin amau le amau-in kimuanna (confidence) nei lo uh hi.\nNumeite in kiimlepam khuasakzia hangin pianken lungsim tawh gawmkhawm (Nature & Nurture Interaction) ahih manin amau le amau kineumuh den uh hi.\nKumpi lamte in zong numeite sangin pasalte hamphatna piazaw uh hi. Gentehna-in tan 10 laivuanna ah mark kikim ciatciat pen pasalte line hoih, major kipia tuan se a, numeite kipia lo hi. Pasal le numeite kideidan a, numeite mark a sangzawin kila tuan se hi. Hih in zong numeite’ lungsim thanemsak, guallelsak tuam mahmah hi.\nBiakna sungah ahi zongin, kipawlna khat peuhpeuh ah ahi zongin numeite in khensatna pia ngam lo, makai ngam lo, pi ding ngam lo uh hi. Tua hang mahin numeite mun kipia phial taleh amau le amau in kimuanna (confidence) nei lo uh ahih manin hong sang ngam lo uh ahi hi.\n4. Zomi numeite’ dinmun koici lapsang ding\n(1)Pilna le siamna sinsak ni\nPaunak ah “Pilna nei numei in a inn dingin khuam sagih phut” cih om hi. Tua ahih manin numeite in pilna neih ding kitangsam mahmah hi. Khuam sagihpi i phut zo kei phial zongin khuam khat beek peuhmah i phut zawh ding kisam hi. Numeite in pilna nei peuh leh tua in lungsim le nuntakna hong laamto ziau lel hi.\nNu le pate in ta pasalte bek pilna sinsak loin, ta numeite zong pilna sinsak ding kisam hi. Tuhun ciangin tapate sangin tanute in nu le pa vakzaw, donzaw, kemzaw uh hi.\nA thupi khat ah i tanute mo i khak ciangin moken dingin van manpha pipite i kengsak zo kei phial zongin pilna na kengsak le’ng amau a khantawn uh na khomzaw ding uh hi. Pilna tawh na kivak zo ding uh hi. A teekte’ mai-ah zong maipha ngah ding uh a, na simmawh ngam lo tuam ding uh hi.\nNu le pate in i tanute puankhui, khauphan cih khutsiam khatpeuh sinsak ding hoih hi. Tua hi leh pilna tawh a kivak zo kei phial uh zongin, amau le amau na nungta zo tuam ding uh hi. Tua hi leh deihloh penin a pasal in nusia vat leh zong amah le amah nungta zo veve ding hi.\nZomite in numeite kiniamkoih mahmah a, “Numei’ thu le sialpi kii-in kilaam kei,” kici liang hi. Ahi zongin numeite in pilna sangpi hong nei peuh le-uh thupi kisa mahmah lel a, numei’ thu-in kilaam lua ta hi. Gentehna-in Tedim bang ah Dr. Khin Win Shwe (General Khin Nyunt’ zi) hong pai lai-in Kam Hau tualpi ah nasia takin kidawn a, numei pasal kilam ziahziah hi. Daw Aung San Suu Kyi hong pai lai-in zong Zolam tawh nasia takin kimuak a, a kipasalsak gemgam pawlkhat bang lim lam mahmah lel uh hi. Amaute pen mipil ahih man uh ahi hi.\nZomi sungah teekte in mote thu kidong ngei lo a, papite in zong zite thu kikuppih ngei lo hi. Nu le pate in zong tanute thu kikuppih ngei lo hi. Tua hangin “Zomite in numei pongpong simmawh” kici ngei hi. A taktak pen Zomi numei a tamzawte in pilna na kinei lo a, lokho thei, singpua thei, an su thei, cih ciang bek kihi ahih manin thu dot taak le thu kikuppih taak hong kisa lo na hizaw gige hi. Tuhun ciangin numeite in pilna sangpipi kinei ta hi. Pilna nei numeite na kizahtak veve a, na kithusim veve hi. Mote in pilna na nei peuh leh teekte in thu kidong pah lel hi. Zite in pilna na nei peuhleh pasalte in thu kikuppih pah lel hi. Tanute in pilna na nei peuhleh nu le pate in thu kikuppih pah lel hi.\nPapil sangin Nupil in tate makaih zo zaw a, zong khuasuah zaw, ci-in kigen hi. Bang hang hiam cihleh pate pen nuntak zongin zinsuk zinto uh a, tate pen inn-ah nu tawh tam omkhop zaw uh hi. Nute in pilna na nei phot limlim peuh leh tate in zong pilna hong deihtuam pah lel uh a, sawlsawl zong kul se loin, amau le amau-in lai hong hanciam tawm pah lel uh hi. Pilna nei nute in a tate laisim dingin pum sawl gawp pong lo uh a, a gei-ah tutpih ngiatin, simpih uh hi. Tua ahih manin a tate mipil, misiam suah zo uh hi. Pilna nei lo nute in a tate lai sim dingin pum sawl gawp pong uh hi. A tate in zong a nu khembawl pian thei uh a, lai sim lopi lai sim kineih khem pongin, sang lai ahi lo laibu dang peuh na sim hithiat thei mawk uh hi.\n(2)Numeite mun pia ni\nNumeite pen amau’ pilna le kivakna (talent) tawh kizui-in mun piak theih ding kisam hi. Kipawlna tuamtuamte ah panmun piak ding kisam hi.\nThukhensatna (Decition making) le vote piaknate ah numeite kihelsak ding kisam hi. Pasalte’ khensatna bek mang den lo ding hi.\nPasal le numei liangko kikimsak ding (Gender equality) kisam hi. Nasepna mun ah pasal le numeite thaman kikimsak ding kisam hi.\nKawlgam ah a beisa ciangciang gam ki-ukna lam ah numeite mun kipia khol lo hi. Numeite pen zum nasem ciang bekin kizang hi. Tuhun ciangin nidang tawh tehna-in numeite kithupi ngaihsut zaw ta a, mun kipia zaw hi. Tu laitak lian bang MP (Member of Perliament) sungah numei tampi mah kihel hi. Tua bek tham loin Vuanzi (Minister) sung le Vuanzi huh (Deputy minister) sungah numei pawlkhat hong kikoih ta hi. Hih zong a thangahhuai thu khat ahi hi. Gam lutang taktak dingin numeite hong koih mawk tam, cih pen kigen thei nai lo hi.\n5. Numeite thapiakna\nKa sangkah lai-in kipawlna khat ah panmun kiteelna om hi. Makai khat in, “Pawl lutang dingin numei hileh a thukim teng in khut lam,” hong cih ciangin numei tampi om napi, khat bekbek in a khut hong lam hi. Hih pen numeite sungah a muan taak om lo zong hi thei kha ding hi. Zomi numeite in i lungsim i niamsak loh ding kisam hi. Mun hong kipiak theih nading le hong kilapsang theih nadingin eimah mah zong mun a piak taak, a lapsang taak ihih ding kisam hi. Midangte in hong hehpih, hong neubawl ding sangin thu hong kuppih ding lunggulhhuai zaw hi.\nTate tungah cikmah hunin gen ding kilawm lo thu 7 te\nLei kep zawh ding pen thupi hi. A diakdiak in tano, naupangneu te mai ah pau ciangin kidop huai mahmah hi. Na kammalte in amaute tungah kaw bangin kimat in olno takin kilakhia kik theinawnlo hi.\nNaupang khat a umbawk (bokbak pai) pai hun a kipan in nulepa te pattahna, bawldan thute tung kinga in a lungsim puak hong kilam ahi zaw hi. Hi bang hun ah hoihtak a makaih le apantah thei nulepa te pen lampi man a kha siam nulepa te hong suak uhi.\n(i.) Zuau gen kei in\n(ii.) Atawntung in aw, he ci den kei in\n(iii.) Min khel vawh kei in\n(v.) Gensia, kosia kei in\n(vi.) Na zak noploh kammal te paukhia kei in\n(vii.) Mawhsiat kei in\nPa aw Pa...\n"Pa aw Pa..."\nKa neulai thu hi\nKa pau theih cil hun pawl ee...\nKa NulePate in hong dot theih uh thu khat,\nNu Nu it zaw maw? Pa Pa it zaw?\nKei dawnkik na,\n"Nu Nu mah it zaw"\nKa Nu'n ka Pa en in nuihsan,\nKa Pa'n ahih leh maitai tak mahin hong en gige..\nHih a lamdang mipa' thu\nKa khuak neu lua ahi diam?\nKa ngaihsun kha kei mawk hi.\nHi bang teng zawh teh...\nKhualzin in gamlapi ah tungin,\nHem lam nuih mai tampi ka tuahkhak ciang'\nKa Pa' itna nuih maitang ka mitkha ah,\nKa Nu it zaw ing ka cih hun lai?\nNa nuih maitang na tak sinthu ahi zen diam?\nKa sinlung ah hong phawgkik veh!\nHimah lo hia?\nPate I cih pen...,\nA khasiatna cillum tawh valh!\nA tate uh nuntakna khauvak na ding,\nPhun lo, puam lo a hanciam den....\nKa neulai hun,\nInnkuan kimin an kuang um khawm...\nKa ngaihsut sim'n, luankhi luang zel...\nNipi nitak an hi veh aw!\nAksa meh huan ka um khop uh'\nSasin, salungte ka Nu'n ka Pa suah den,\nKa Pa in bel....\nTua sasin, salungte balnen thiamthiam..\nKo a tateng hong hawm sak zen...\nA ma ading, ak khe teng le ak ngawngguh la se,\nKa Pa kiangah...\nBang hang a guh teng bek ne na hia Pa?\nKa Pa'n nui kawm sa in,\nKen a guh limsa hi veng! hong ci,...\nKa theisiam kha kei mawk hi.\nTun ahih leh, hemlam sinthu tampi kawmkal ah,\nNunta, khuasa'n ka om kawmin,\nKa benghem ah ka Pa aw thawn!!\nPa aw, Pa...\nLimsa ing na cih ak khe le ak guhte..\nA lim takpi mah ahi zen diam?\nKa sin lungah hong phawngkik veh!\nPate I cih pen...\nGentheih haksat palsat ngam,\nEi a tate nuntak nopsak nading...\nLamnop lammam hong sial sak.\nKa neulai-in, ka Nu' khut nel zaw\nKa Pa' khut pek len nuam lo'\nHam phiatphaut ci'n gen kha ngei ing,\nKa Pa'n ka biang hong nap khit teh,\nTupek khat tawh lo kuan dingin pai khia zel..\nKa thei ban kha kei mawk hi.\nTu ni in ahih leh..\nLeitung nun zia,\nKa mang bang phial mawk veh, sumlepai lah lawh haksa diak..\nKa Pa' khutpek bang hang'n ham cih ka theisiam ta...\nKa sinlung ah hong phawng vat veh!\nHimah lo hia? Pate I cih...\nAksi taang bang a mit ngei lo a phia sipsip...\nEi atate siksan dingin a nunna uh hong kipia zen...\nZan lam diakin, Inn ka ciah leh...\nKa gim, ka tawl hong telsiam sak,\nKa Pa in sa meh huan ding gen hiven...\nKa Pa' aw suah, ni dang bangin siang nawn lopi,\nKa Pa' hatangte zong kim nawn lopi...\nCitciat ci ding maw?\nKa Nu'n aksa meh hong huan...\nAnkuang um khop, ni dang zahin Innkuan kim lo,\nKa Nu'n bel a ngeina bang mahin..\nKa Pa' ading sasin, salung thuksak zel,\nKa Pa in bel...\nA khut ling keuhkeuh kawmin,\nKei kuang sungah sasin, salung hong piak sawm lai..\nKa Pa' khut ling len khawmin, Pa aw nang' ne zaw in ci thei buang tang!\nKa luankhi mal gial bang hong kia, ki-ip zo keng...\nPa aw, Pa.. hong it ing ka cih kawmin,\nKa Nu' lam nga-in, "Nu aw ak khe teng le ak ngawngguh\nKei hong pia in" ka ci thei ta,\nKa Pa'n zong nuih mai kawmin hong et mu ing,\nKei mah bangin ka Pa' khitui zong luang hiven..\nKa Pa' ngawngkawi in lungdam lua in kapkhia kha ing.\nTuni in hoih phatakin ka thei siam ta hi....\nLungdam ing Pa aw, Pa..\nNa khan kum khua sawt ta hen.....\nPate' Ni (Fathers' Day) Kipatna\n“PATE’ NI”ci-in a Phuakkhia pen William Jackson Smart tanu neihsun ahi hi.Ama min ki theilo ahihhang in, a pasal ahih leh John Bruce Dodd ahi hi. William Jackson Smart te innkuan pen, Washington gam sunga Spokane khua ah teeng uh hi.\nTua khuaneu khat kiang aa, luiluang Big Bend River gei-ah lo nei uh a,tua lo ah a teeng uh hun tamzaw hi. W.J.Smart te nupa in tapa 5 leh tanu 1 nei uh hi.Nikhat a nu uh sih nungin, a Pa uh lungzuang khua ngai-in cih na ding theilo in, a inn mai uh ah tu in a kunn ngeungau hi. A tate lah bangmah thei nailo uh a hihman in,a Pa lungkham na dah na te bangmah a thei kei uh hi. Tua bek thamlo in, a Nu uh a sih lam na ngawn, a thei nailo a hi uh aa, khuasung ah a vaak ong ciah nailo, sasa lel uhhi.\nKhua ong mial peeppeep mahmah cianga, a Nu uh hong tu’n theih nailoh ciangin,a ta no te khat a Nu zong dingin, a ding khia phengphang mawk hi.A Pa’n zong delh pah vinggvengg in, aphak ciangin,a-ang ah tawi-in inn a tu’n ciangin, a luppih hi.\nW.J.Smart in a zi a sih a kipan in,nu leh pa nasep ong thuah khop lo hong phawmawh hi. Tua bang a,nu leh pa nasep a thuah khit caingin,a tanu neihsun zong pasal nei thei ding ong hita aa, John Bruce Dodd tawh ki teeng uh hi. 1910 kum ciangin,W.J.Smart zong hong si leuleu a,amzi han kiangah a vui uh hi.\nA Pa uh sih khit a sawtlo in,Nute’ ni kikhop na khat hong om a, J.B.Dodd zi zong va ki khawm hi. Thuhilh Pastor pa in, Nute’ thupiit nate gen in,a pahtawi na te a zak ciangin,nu leh pa i nasep a thuah khawm a Pa phawk in, khitui naptui tawh a ki diah hi. Amah leh anau te khempeuh a khoi a Pa phawk lua mahmah a hihman in, Nute’ ni a om mah bangin,”PATE’ NI”ong phuankhia aa”, June kha Nipi Thumna” ki zang hi.\nW.J.Smart pen hun man a,a ki khawm den mi mawkmawk khat hi aa, ahih hangin ama thu bulphuh in,”Note’ tungah hong kibawl ding na deih bangun,Midangte’ tungah bawl un” cih tawh a nungta ahi hi.Biakna nasem te a pi bawl siam mahmah khat hi a, leiba neih loh ding a thupi ngaihsut mahmah khat ahi hi.A ki lawm lopi leh a kheng val lua ina tate ki zep ding a deih hetlo khat ahi hi. A niik a puan leh a inn siangtho sak sitset a,etteh tak lim hoih a nei khat a hi hi.Tua ahihman in,a Pa pianzia phawk in ”Pate’ ni” cih a phuan khia ahi hi.\n****(Na Pa a lungdam mahmah nite lakah khat in, Leitungah mi-in, na Piankhiat Ni ahi hi.)****\n***Pate itna a telsiam thei tek ding in, Pasian in thupha ong pia hen***\nBy Pa Cinpi (Zomi Khangthak)\nLeitung ah ka Pa mah ka muangpeen,\nMi’ Pate saang\nKa Pa pil zaw, hatzaw, hau zaw\nKa Pa adem zo kuamah om kei,\nKa Tangvaal ciang\nKa Pa peen mite’ Pate tawh\nKi bang kei si,\nHai zaw, zawngzaw, haatkei zaw\nHawmthawh huai zensi ka Pa,\nKa kum hong tam ciang\nKa Pa hong thuhilh te maan si\nKa pa in thusau mukhol si\nKaki pilsak hang\nKa Pa a baan hetlo kaive maw\nKa Pa pil zen si\nLeitung haksatna nuai ah\nKei hiciang hong tun\nKa Pa lamdang zen si\nAw ka Pa itlua ing……\nRef: Zogam Laaizom Dec 2005, p-5\nPate pahtawi ni\nPA TE NI "PA TE " PAH TAWI NI\nLaisiangtho--" Nangmah in nuamsa in Leitungah na nuntakna a sau nadingin na\nNulehPa na zahtak in"---(Eph.6:2)\n"PA TE NI, PA TE PAH TAWI NI" i cih ciangin a pahtawi huai Pate om ding a, a pahtawi huai khollo Pate zong om kha theiding hi Tuamah bangin Pate a pahtawi nuam mahmah zong i om ding a, a pahtawi nuam khollo zong ki om kha thei ding hi.IhPA te zong a hawmthawh huaina ,kisapna zong a tawm a tam om mah ding hi, ahizongin bangbang hi leh i Pianna Pa ahihmanin kumkhat sungah nikhat, nai (24) sungah nai khat sung buang Pa te a pahtawi huaina leh a zahtak huainate pawlkhat kikum leeng ka ut hi\nLeitung mite a si baih nuam kuamah i om kei dingin ka um hi.Ei Zomite bang diakdiak cidamlopipi mah,nuamsalopipi mah,zawng mahmah khiu kheu napin a sibaih nuam ki omlo in, a nungta nuam vive i hihi.Tunin i Topan ci hi, "Nuamsa a,nuntakna a sau nadingin na NuelhPa zahtak in," ci-in hong sawl hi. NulehPa zahtak ding cih pen thu haksapi ahihiam?Tanutapa te in i hih zo ding hiam?Bangin hong khak ahihiam?Tuni PA a nei lai ten," Pa aw,hong it ing, hong ngai ing,hongphawk lua ing Pa aw,thupha hongpia in hopih pah ni.Na pianna Pan na " AW" za nuam hi.Na kisik kei dinghi.Nuamsa a na khansau nading ahihi.\nKhat vei tangval nih tha kipiakna khatah ka om kha hi.Amah pen Malaysia pai\nding,sum thalawh ding, kikhakna hunkhat ahihi.A kicihna ah," lawm aw, na NUlehPa dam lai ahihi leh hampha hongsa ing.Zangkongah omsak inla, a hunhun in hopih zelzel in.Lungleengsak het kei inla,anneek tuidawn bangmah kisamsak het kei in,Antang a ipip in leisak in, sathau zong a bungpipi in leisak inla,nikten puansilh pan kipan sumlehpai kisamsak kei in,kei zong ka tua cih hi," ci-in teci pang kawmin kihanthawn uh a,thupi kisa mahmah hi.Tua val thu hoih bang om nawn mawk ding ahihiam? kici nuam liang zah dong ahihi.\nTua nitak Sermon pia ding siapa hong ding to leuleu in Sanggamte lawmta tha kipiaknate thupi sa ing.Thangah huai mahmah hi.Pianna NulehPate lungleengsak lo a na kep na huaina te uh pen hoih mahmah hi.Ahizongin tua na pianna NulehPa te en kei mawk leucin Note zong na kumtam a,teek a, bangmah na sep zawh nawnlo ciangin kuanman hong enlo pah dinga,zong hong kivaklo pah dinghi..Laisiangtho in "na vawh bangin a gah na at kik ding" ci-in hong hilh hi.Na NulehPa na vaak na tah nate pen zahtakin kici nailo hi.Tuate pen tate sep ding, seploh phamawh tavuan hi zaw hi, cin limtakin hong haw to ziahziah a,lem pah hi.i.\nLaisiangtho sungah PA TE i cih Pasalte pen Numei lutang na ci a,innkuan lutang zong a cihna hipah hi.Hi pen mihingte kiseh tawm hilo in Pasian seh hi a,Pasian deihna hi a,Pasian hong sawl ahihi. Laisiangtho sungah.. Evua in Pasian thu hongnial napin Evua mawhna kicilo in a pasal Adam mawhna kici mik mek mawk hi.Zawma alian 5 a neu 14 sungah,"Ahihangin Adam khangpan in Moses khang dongin mawhna in Adam' khialhna hangin a khiallote nangawn a uk hi."in kigelh hi.Numeite khialhna pen Pasalten thuak cih thu i gen phapha nuam hi.Tuamah bangin i innkuan sung vai khempeuh a sia, a pha thuak ding a om khempeuh"PA" ten thuak uhhi.Tuabang "Pa te" bangzah takin it huai ahihiam?\nFalam ka omlai in Ciinmual vengah innkhat, a pate nitak homecell a pai kalin naupamngten mei tawh kimawl napan a inn hong halkha uh a,inn 4 bang kilawh in kangtum hi.Palikten delhpah in innteekpa koi om hiam ci in a pa uh kanpah hi.A Pa in zong" Kei hikeng, a om loh kal thupiang hi, ka tate hal khak hi" ci peuhmahlo in Palikte zui in thongkia dingin va pai ngeungeu hi.Tate mawh nate phunlo puamlo in thuak ngam hi.Pate bangzah in it huai a, zahtak huai ahihiam?Tua bang a zahtak huai, na Pa na zahtak theihmanin iTopa lung dam a, nuamsa in, nakhan sau ding hong ci pah ahihi.Amen. Halleluijah.\nPA te Lungngulh Lian Pen--\nPA te in tanu tapa te tungpan a lungngulh lian pen in sumlehpai hi masalo hi.Anneek tuidawn leh nikten puansilhte zong hilo hi.PA te lungngulh pen in tate tungpan PA bang a bawl ITNA, leh PA bang a bawl ZAHTAKNA ahihi. Laisiang tho in,"na nuntak a sau nadingin na NulehPa zahtak in,"ci hi. NulehPate pen it a, zahtak ding ahihi.\nPaunak alian 30:17 sungah,"A Pa a simmawh mipa,a Nu' thu a mang nuamlo mipa, Va-ak in a mittang khelkhiatsak in, Musanete in a sa nee ding uhhi".ci ngeu mawk hi.Va-ak in na mittang khelkhia henla,nasa hong kinee leh bang man nawn ding na hihiam? Tua hi a,na PA simmawh kha kei in.Na thupha naak kikhak in, na hehpih huai kha dinghi.Na pianna Pa na simmawh manin nang hong kithupi muh zawlo ding a,hong kineu muh zaw ding cih thei gige in.Na Nu zong simmawh tuan kha kei in.Amaute pumkhat ahi uhhi.Na Pa a om nawn kei leh zong na Nu kiangah pai inla, thudawh in.\nKa khua vengte Papi khat khuado lawm anneekna khat ah,a Piancik paina vai kidong pen a gengen laitak a tapa kipilsak khat in a Pa bang ci sa ahitam maw,," hai mahmah teh Puteek",cin lit khat a suah phei leh a Pa zong paulo hamlo in khawlpah lian a, puai piatpah hi.A Pa in bang ci haim cih leh" lawmlawm, kei zong ka hat lai, ka khanlai om mah hi ven,"ci-in khitui luang ziahziah hi.Tua ziau tawh a pianna Pa khasia mahmah zo mawk hi.A Pa zong ciah pah vingveng a, kisam zo nawnlo hi.\nA sawtlo in bang thu hong piang hiam cih leh tua a tapa kipilsakpa gunah tuikia in si a,a Pa in va delhin a luang va pham a, sialpi khat kengsak hi.PAte bangzah takin thupi a,it huai ahihiam?Bangzah in zahtak ding kilawm ahihiam?A khuapihte in, "A Pianna PA khasiasak kha uh ahihmanin Pasian' dan thuak a, sihsia in si uh aa, a tate zong tagah suak in hehpih huai thei mahmah uh," ciin kikum khiankhian uhhi.\nSanggam,Cidamin, nuamsa in na khansau nop leh na NulehPa zahtak inla,khasiasak kha kei in.Na Pa a dam lai hiam?Tunin Na PA hopih in",Pa aw , na dam hiam, hong phawk mahmah ing, thupha hongpia in Pa aw" cin hopih in. Laikhak in.Na Pan " Na -aw" za nuam hi." Na Aw " a zak ciang dam lawh liang ding hi.Tunin Pate khempeuh kipahtawi in,zahtakna ngah ta uh henla, Topa Pasian in cidam khansau, nopsakna thupha hongpiaksak tahen. Amen.\nMalaysia om Zomite' dinmun etkikna\nInnkuan kimakaihna a thupitzia\nHih research Findings te bel zong thukhat hi in, innkuan ki ukna a thupizia a gen nuam ihi zaw hi. Leitung mihingte innkuan meel neilo a khuasa hi jen lehang bangzah ta in a buai huai zen tam?Hih thute khawng ngaihsun leeng innkuan thupizia kithei thei hi. Khristian ahi lo biakna dangte nangawn in innkuan nuam thupi ngaihsut uh hi.Innkuan nuam a om theih nangin kiteen ma pek pan in ngaihsut khawlh ding kitangsam hi. Mihingte pen a hoih lam thu kihilh tang tang kuul hi.Lai siangtho in, “Naupang khat a neulai in lampi man tawnsak lecin, a teek dongin lampial nawn lo ding hi” ci hi. Tua lampi man a tawt theih nang ua kisinsak masakna pen inn sung pan ahi hi.Inn kuan sung pen na khat peuh peuh kisinsakna masa ahi hi. Sang masa, biak inn masa leh society masa hi mai hi. Khuasung leh mundanga tate omdan ding khempeuh innsung pan kihilh masak ding ahi hi.Nu leh pa ten inn sung pen kisinsakna mun masa ahihlam telsiam kuul hi.\nInnkuan sunga thunei pen pa himahleh tate pahtahna ah nute in mawhpua zaw hi.Pa pen vak khia zel sang mahleh nu te innsungah om leh hoih hi. Numei vaak hat lua te a tate un sun hi.Tate pen nu kiangah tamzaw ahihmanin pa sangin nu sun zaw uh hi.Lai siangtho in zong”a tanu ten a nu sun” ci hi(Ezk 16:14). Innkuan nuam leh hoih a om theih nangin Nu Hoih kitangsam mah mah mawk hang e.D.L Moody in “Ka nu’n hong pattah bang in nuten a tate pantah le uh thawng(Jail) om lo ding hi” ci hi. General Napolean leh George Washington te khawng zong mi minthang a suahtheihna hang uh pen Nu hoih a neih man uh hi.\nA thupi khollo tawh aki bang Innkuan ann neek khawm pen thupi peuhmah hi. Ann ki neeksan ziau mawk lo in kingakin a ki tuak mah a, annkuang umkhawm ding hoih hi. Discipline(sii-kaan) neihna khat ahihmanin a khanglai naupangte makaihna khat hipah hi. Ta nu leh tap ate pen numei mawhpuakna leh pasal mawhpuakna hilhcian ding kitangsam hi.Tapa te pen tanute kepsiamzia ding hilh inla, pasal ahihmna tawh kituakin tanute etteh tak dingin omdan kisin sak in. Tanu leh tap ate pen vang kipiak tuah siam ding thupi hi.\nNute manphatna pen kam a gen zawh ding hi lo hi.Bangci bangin innkuan sung makaih zel na hi hiam? Hi leitungah a nuam pen innkuan nuam ahi hi. John Randolph American Statesman in, “ Ka naupan lai in ka nu in ka khutah hong len in,a kiangah hong khukdinsak zel hi.’Vantunga om kote’ pa aw, na minsiangtho kizahtak hen’ hong cihsak zel hi phawk kha lo hi zen leeng, pasian um lo leh biakna nei lo ka suak ding hi” ci hi. Mihingte in a pua lama i muh leh theihte sangin innsung pan ate’ ki nuntrakpih zaw hi. Tua manin na ta pattahzia pen a lungsim puak dan ding uh hi mawk hi\nMi siam te gendanin leitung numei 94% ten pasal neih sawm uh hi. Tuate’ laka 3% bek nu cing(nu hoih) hih sawm zen uh hi.Pasal nei a ta neih ziau pongmawk pen nu cing hihna hi lo hi. A kuul leh a kitangsam banga nuntakna a zang thei te nucing kici zaw hi.Thankik banga ta nei pong in thu lah hilh sam lo, cihte pawl nuking hi lo hi. Thuneu khat tawh heh mana theih khempeuh genkhia cihte pawl khawng zong e.Lungsim kip a nei, numei ahihlam a mangngilh lo, tate pahtah a thupi ngaihsut numei hoih hi.\nInnkuan sunga nute thupizia pen kama gen zawh ding hi lo hi. Hatsatna leh damlohna ah nute min ki lo masa hi. Ahih theih uh bangmah a om kei phial zongin i kianga hong tut bek uh nuam tuam hi.Thu sia thu pha nute kiangah ki gen ngam hi.Tu ahihmanin nu te ki ngai diak hi.Nu hoih te tate bek tham lo in pasal te adingin zong manpha hi.Laisingtho in zong Pasal te adingin pahtawina lukhu ci liang hi. Nu hoihlo te leu leu bel a pasal a mualpho sak leh innkuan a kitamzan sak hi zen hi.\nInnkuan haksatna manin nu pawlkhat in sum zongin a tate uh nasemte keemsak uh hi.Tuadan te pawl hoih lo mah mah hi.Nidang lai in Greek mite in, “ Na sal khutsung pan na ta khangkhia sak lecin, sal khat bek hi lo in sal nih nei suak ding hiteh” ci hi.Naupang ten muh leh theih khakte uh sun mawk uh hi.France gam bekah zong nupi tam mah mah ding hi. Ahizongin innsung a uap lum nupi tam tuak lo hi.Napoleaon in,”France gam kitangsap pen nute ahi uh hi” ci mawk hi. Innkuan sung kimakaihna ah pa te thupi lo cihna hi lo in nute thupi diak uh hi. Thangpi


timestamp: atn

url: =ZAM Thupuak :: 22 Sep 19 (Contact ki ngahlo pawlkhat) :: ZOMI DAILY\nposted on 21 September 2019 at 4:56 pm Lomkholna: Malaysia, News, ZAM, Zomi\nZOMI LEAGUE – FUTSAL NUAMTAK KIZO THEI\nIh bawl ngei a om mah bangin Zomi League 2019 zong nopci takin kizo thei hi. Zomi League 2019 ah Pawlpi min, Khua min leh Club min tuamtuam tawh kilut ngeingai tek hi.\nZomi League -2019 ah hong kihel team 12 pha a tua teng Group 4 in kikhen hi.\n1. Haupi FC 1. Buanli FC 1. ZCA FC 1. Phualva FC\n2. Sunway FC 2. ZEC FC 2. Cikha FC 2. Pyidawtha FC\n3. Thangkai FC 3. ZCCM FC 3. ZCF- Hatamas FC 3. Ngalzang FC\nI gensa mah bangin Zomi League pen 16 September 2019 (Monday) ni zingsang tung 12:00AM pan 4:00AM dong Group leh Quarter Final ciang ki mawl suak pah hi. Semi Final ah ZEC FC, Pyidawtha FC, ZCF-Hatamas FC leh Thangkai FC te hong kah to uh a, 21 September 2019 zingsang 12:00AM pan in Semi Final leh Final kimawl to leuleu hi. Semi Final (1) ah Thangkai FC leh ZCF-Hatamas FC hong kituah uh a, Semi Final (2) ah Pyidawtha FC leh ZEC te hong kimawl uh hi. A thumna ding Thangkai FC leh ZEC FC te hong kituh uh a, Thangkai FC in hong ngah uh hi. Final ah Pyidawtha FC leh ZCF-Hatamas te hong kimawl uh a, ZCF-Hatamas te in Champion hong ngah uh hi.\nKimawlna ah a siam vive sungpan a kimawl dan a hoih pha diak te zong pahtawi na kipai a,\nBest Goalkeeper – Kho Pi (ZCF-Hatamas FC) in hong ngah aa,\nBest Player – Sum Boih (ZCF-Hatamas FC) in hong ngah hi.\nTop Scorer – Daniel Khai (Pyidawtha FC) in hong ngah uh hi.\nKhua kipawlna leh Pawlpi panbek hilo in, mimal in zongma ih pan khop nadingin kong ngen uh hi. Khuado ni dingin 15 October 2019 (Tuesday) ni dingin kikip sak hi.\nZomi te kumkhen Khuado pawi ah Malaysia leitang tung a om Zomite khempeuh khatzong pelemlo a, ih kihel kim theih nading deihna tawh kong theikhol sak uh hi. Hih hun sungah Zomite maban ding thugenna, Zomi Idol Malaysia 2019, Laam tuamtuam, lasaknate a kipan kivakna/talent show tuamtuam zong om ding a hihmanin khuahun sia leh thusia tuamtuamte tawh kipelh na dingin thungen ciatni.\nZomi Khuado pawipi muakna in ih neihngei sa mah bangin in Zomi League kimawlna zong om ding hi. Tua ban ah tukum in Gym kimawlte in Body Building Competition kidemna zong om ding hi. By: Khuado Committee 2019\nLaaitui Khuami, Yangon ah mission sem in aom ahi Love Community Church pawlpi kem Sia Thang Suan Kam in Malaysia hong zin sungin Zomite hong it hong veina tawh kizui in ZAM zum ah hong hawh in thapiakna leh thungetsakna hong nei ahih manin kilungdam mahmah hi. Topa’n siapa nasepna ah hong lawh cing sak semsem tahen.\nVangteh Khuami, Kawlpi ah Luandim LCCI sang a phuankhia Sia Singpi in Malaysia hong zin sungin Zomi hong it hong veina tawh kizui in ZAM zum ah hong hawhin thapiakna leh thunget sakna hong nei ahih manin ki lungdam mahmah hi. Topa’n siapa nuntakna ah lawhcinna hong piaksak semsem lai tahen.\nTauleng AG pawlpi ah Pawlpi kem sia asem Rev. Biak Lian in Malaysia hong zin sungin Zomite a it aveina tawh kizui in ZAM zum ah hong hawhin thapiakna leh thu ngetsakna hong nei ahih manin ki lungdam mahmah hi. Topa’n siapa hong zatsak semsem lai tahen.\nCONTACT NGAH LO\n1. Hau Za Kap (Lawibual)\nPa -Hau Suan, Nu Cing Khan Dim te tapa pen Semiyi Camp ah om hi. Sanggam meltheih a om leh ZAM zum ah hong zasak un.\n2. Lian Sian Thang (Kawlpi)\nPa -Peter Khan, Nu -En Lawh Nuam te tapa pen Melaka camp ah om in kua mah tawh contact ngahlo hi. Sanggam meltheih I om leh ZAM zum ah hong zasak un.\n3. Hlawm Nei Thang (Kawlpi) pen Semiyih Camp ah om in kuamah tawh contact neilo hi. Sanggam meltheih I om leh ZAM zum ah hong zasak un.\n1. Ngaih Ruth (Sawbua) Selayang zato ah kibuai pih\n3. Dal Sian Muan (Vangteh) Sungai Buloh zato ah\n1. Thang Ngaih Lian (Mawngken) Bukit Jalil Camp ah kimuh pih thei\n2. Lian Thawn Piang (Mawngken) KLIA camp pan kawlgam ciah na’ng kivan sak\n3. Do Za Thang (Mainuai) Bukit Jalil Camp ah kimuh pih thei.\nDAHPIHNA PULAKNA : Khuadai khuami Pi Ciin Lian Mang (Kum-71) in sunglam damlohna tawh a omna inn ahi Kepong veng pan in September 17, 2019 (Tuesday) ni 9:00AM hun in hong nusia hi. ZAM zum ah hong kohna uh tawh kizui in kidleh pah a, zum vaiteng a sian khit ciangin Agent te kisam in Kajang misi buk ah kikoih phot hi. A innkuanpihte lunggulhna om bangin Subang Lutheran Garden han ah vui theih nading in vai teng kivan pih a, September 19, 2019 (Thursday) ni-in kivui thei hi. A dah akap khem peuh tawh kibangin ZAM/ZSM pan in dahpihna I pulak khia hi. Topa’n hong hehnem kim ciat tahen.\nSEP KHOPNA AH LAWHCIN NA OM HI : Zomi Genvai Kipawlna (ZSM) pen 2009 kum in Zomite Malaysia lei tang tungah luangpham nasep khat I neih loh phamawh ding hi cih ngaihsutna tawh a kipan khia ahi hi. Tua bang mahin Pawlpi, Khua leh mimal in mapang khawm in I sepna te hangin tuni ciang dong kilawhcing toto a, Zomi tampitak luang kipham thei hi.\n2019 kum kipat pan tuni ciang dong Mimal 23 bang luang kipham a, tua sung pan Innkuanpihte lunggulhna tawh kizui-in 13 bang kawlgam kipuakin Malaysia leitang ah 10 bang kivui hi. Hih 23 te sungah ZSM hong lutlo 9 bang om a, ahi zongin Zomi ahih leh ZSM lut/lo kien masa loin a vai teng kivansak den hi. 2009 pan tuni dong ciang ZSM pan in Zomite 282 bang aluang kipham khin hi.\nHih ciang I sep zawhna leh I kalsuan zawh na pen Topa hong ompihna leh Pawlpi, Khua leh mimal mahmah in mapang khawmin I sep khopna hang ahi hi. Kum khat ai dingin RM20 I piakna in a I mipih tampi tak a dah akah hun in a khitui a nulsak I hi hi.\nPrevious: Zomi ading mapanna tomkim ~ Sia Do Khup\nNext: USA, Portland pan Tg. Dal Sian Muang (Heilei, kum 35) in hongnusia


url: =Anghuaina leh paampaihna (Inclusivism – Exclusivism) :: ZOMI DAILY\nAnghuaina leh paampaihna (Inclusivism – Exclusivism)\nposted on 23 May 2015 at 10:45 pm Lomkholna: Hangkhanlian, News, Politics, Zomi\nHih inclusivism leh exclusivsim, Dr Thuam kammal zangsuak hilehang. “anghuaina leh paampaihna” cih Makaipi te’n ong gensim in kisam lailehkilawm kasak khat om aa hihthu mah zong ZICC, Tahan ah Siapi Enno in ong pulaak kawmkawm, athugen kawmkawm in ka thungaihpih, katutpihpa limsuaih kong pulaak masa nuamhi.\nInclusivism, anghuaina ong genciang ka lawmpa’n cartoon(lim) khat nasuah aa, mikhat in a ang ah bawm vaang khat pomsak letlat hi. Tawmvei sung in tua pa ong malh, ong gol, ong khang sakhi. Angvanna in picinna ahihman in khangtosak cihna hi ci-in ka lusuk(thukim) san hi. Apaam ah ong nungngatsa in pasal khat mah in a ang ah nungak khat tawi letlat in a nungaaknu in zong pomkik in ong lehngat san hikei leh kinam phial in ka umhi.\nBawmpi pom, tawmvei sung aa ong khang, ong malh, khantohna lam manawh kasak pen tawm ong kuihbeh leh, Khuaithumbu pom, khuaithum deh aa pawm, bawk gawp na himawk hi.\nA inclusivism theory zangkhial, khia khial cihna in kala hi.\n“Satan aw taikhia in: (Mat. 4:10) – exclusivism, paampaihna\nRev Dr. Pau Khan En in ‘puasiahna’ nacihi.\nTopa Zeisu in Satan kiang aa a gen thu ahihi. Banghang in anghuailo hiam? cihhuai hi.\nI phawkding omding hi.\n1. Hih kidemna, kize-etna pen leitung level hilo in, hun bei dong (universal, unlimited) level ahihlam i theihkulhi. Zol, angpom, pawlbawl nading mun hinawn lohi. Tuahang in “taikhia in”, kisawh vet kei ni, kidem suaksuak ni, kigalsuaksuakni aci ahihi. Leitung beidong ciangtan omlo, kisiik om nawnlo kidemna ahihi.\n2. “Tai khia in” kicih ngeu pen, Sia JM Paupu awkaih kawm pak hileng, “Kalaisai, baih kei ei! cihding, akhauh mahmah khat ahihi. Ke’n, ka pom zawkding, nei khin ing, teel khin ing cihna zong ahihi.\n3. Satan pen akipatcil aa kipan amah leh amah akipuasiah, amah leh amah akipampaih, kuamah ii hawlkhiat masak hilohi.\n4. Tuaban ah Satan in a selsim ngiankawipi khat nei lai hi. Topa Zeisu tawh kihona, ze-etna pen leitung level, tuni aa po, zingciang aa si ding level tawh na zol/khem sawm masa hi. Topa Zeisu in, “Ei gel kidemna pen tuabang aa neusek ding himawkmawk kei in” ci-in, vantung level tawh na dawngkik hi. Satan tawh kisiatna leitung level hilo vantung level ahihman in, “Laisiangtho sung ah…” cihtawh na dawngkik tektekhi.\nLeitung level ah akaihsuk hang kingahloh, atheih tiltel lam atheihciang, Satan in zong Laisiangtho sung mah na bulphuh leuleuhi. Topa Zeisu in Laisiangtho mah tawh nadawngkikhi.\nGalpi nihna ong pianghi. Germany leh Japan in a pawlpih ding gamtuamtuamte zol, pawlbawl anghuai, tua bangmah in England kumpi in a pawlpih ding zol, pawlbawl, anghuai, sanzia kibangteng kipawl uhhi.\nBanghiam i bulphuh, banghiam i lunggulh, banghiam i kidemna, bangding aa ki anghuai tuam?\nLeitung gam ukding kidemna, (level) kidemna ahihi.\nGtn. in Kawlgam bang suahtaakna i lunggulh laitak ahihman in, Suahtaakna ngah nading ahihnak leh ci-in, amasa lam Japante pom, anghuai, zawlmat kimlai, hih kidemna, kigal neihna pen a tawpna hilo mawk ahihman in Mangkangte pomkik, zawlmat kik hihang. Ei ngimna pen, Kawlmite Suahtakna ngah ding ciang ngimna (limited) hi aa tawntung vai hilohi. Khial kei.\nIndia makaipi Gandhi in Indiate suahtaakna ngahna ciang na enlo in “good & evil” ‘apha leh a sia’ kidona, tawntung (unlimited) vai in na mu, na en ahihman in Japante na anghuai hetlohi.\n“Hong zui in” (Mat 9:9) – Inclusivism, anghuaina, “Kihuaikimna” ci-in Rev. Dr Enno in nazanghi.\nTopa Zeisu kammal mah na hizel hi. Hih Matthew zong Satan no khat zahmah aa sia ahihi. Ahihhang, Topa Zeisu in hihpa siatna pen hot khiat theih ding level ahilam theihi. Siatna pan kihonkhia theiding, honkhia zoding, ama’ kipiakkhiatna ahihlam teltak in theihi. Satan bang aa atawpdong siading hilo, hih siatna pen a tawntung ding hilo cih ciantak in muhi. Level kibanglohi.\nEi aa lopeuh khial saloding cihna in ei aa khial cihna hilohi. Kaingawina zong na hituanlo hi.\nGalpi nihna khit ciang nisuahna (Soviet Union makai) leh USA te makai, nitumna lam Cold War, kisimdona ong pianghi. Galpi nihna lai aa kipawl (inclusive) teng kilang leuleu in, akilang (exclusive) teng kipawl kik uhhi. Bangci temtum hiam cihhuaihi.\nBang level, bang bulphuh aa kido hiam cih etding ahihi. Asia leh apha maw ukna maw, angsung?\nLeitung bup level kidemna, ‘a sia leh a pha kidemna’ ahihman in Berlin kulhpi ong kisat khapkhit, tuhun Islamic extrimistte ong khanciang ong ki angpom kik uhhi.\nLeitung sumbawl paai bawlna ah nidang aa akipomsa kimlai Europe teng leh USA, Japan atuam in ki anghuai ciat lel uhhi. Tawntung vai hilo ahihman in exclusivism kici theilohi.\nHunkhat lai aa khangkhat sung petmah kido, kithat, kikap USA leh Vietnam kipomsiam mahmah kik uhhi.\nTutak Kawlgam kalsuanna ah kum 60 val daihna, lungmuanna omlo, gal leh sa, sisan naisan luanna pen a angpom ding te’n a pomloh man ahihi. Suangmanpha, dolkung, leisung sumpiang, hauhna huaihamna bek pom ahihman ahihi. Thupha angpom hileh hiciang tunglo ding hihang. Kawlgam sung nopsak nading Kawlgam ukte thuneihna, thusiamna level tung aa kinga hilelhi. A angpom, khial uhhi. Gamdang Sen tawh maw, India tawh maw, Bangladesh tawh maw ong kinawk, ong kisia in a level ong kikheekleh ong huaisiam, ong pom siam, ongphawk pan ding uhhi.\nKhuaithumbu pomkhialpa in kihei phei in a anghuai ding takpen a pomphei ahihi.\nInclusivism zangkhial, telcianlo\nCiantaklopi Siapite’n hoih ci ahihteh ci-in i innkuan sung ciangding (level) kimlai i vengpa’ zi va anghuai pialpual mawk lehang khuaithumbu pompa sang suuk zaw dinghi.\nInnkuan level ah i zi bek i angpom pen exclusivism hilaizanglo ding hi, acinuam ka hihi. A zi bek anghuai ci-in Thungetsak khalo ding hihang. Zi bek angpom pen lungnoploh nading hilohi.\nInnkuanpih pom kimlai zong thu vahilhhilh, va kipha mawh dahni. Aidiam?\nI veng i paam tawh kithuahna ah bel, ei zi guak va huai thapai cihbel exclusivism (zilel, sungte bel) himah dinghi.\nBoxing Ring sung (level) aa kidem tegel pen kitum, kivua, si leh nai kisuah uh ahihphial hang exclusivism hilohi. Ring pua, ahihkei leh kidemna hun ong bei ciang ong kikawi, khut ong kilen (inclusivism) lel uhhi.\nTualopi inclusivism bulphuh lualiang in, bangcileh kitum loding ci-in kitupma in thu na ngen kha kei un. Vaphelh kha kei un. Ong nuihzak huai simsim dinghi.\nTedim khua sung aa Laisiangtho sang 3, (BBC, FBBC, TTC) bang a om pen exclusivism hilohi. Laisiangtho sang veve khat in kigawm un va cilehang exclusivism nasia mahmah cihna hizaw dinghi. “Tedim khuapi ah Laisiangtho sangpi 3 omhi” cihpen inclusivism hikhinzo hi.\nChin State sung Zomi kalsuanna ah Zomiteng Zomi kici ding (exclusivism hilohi),\nLaiteng Lai kici ding\nCho teng Cho kici ding\nDaai teng Daai kici ding cih pen exclusivism hilaizang lohi.\nRing pua, Chin State level pua i tunciang, ciangtan hun a beiciang, a ki angkawi, a kipom pha mahmahte ihihi. Tua hun ong om dinghi. Ring sung aa kitumte’ vaai lungkham ding hizenzen lohi.\nI ngaihsut ding ah,\nAnghuai loh piding huai kha maw? “Kalaisai!”\nAnghuai hun lopi huai kha maw? “Kalai, sun tang pi!”\nAnghuai huaihetlopi, amah leh amah kipaampaihpi, huai kha maw?\nAngpom ngeiloh piding pomkha maw?\ntelcian kul masa dinghi. Kithusiamsak in nang ong netum nuambek khat vapom kha dah in.\nChin State pua ah, Lai te’n adangteng thu in ong sim kei aa, Zomiteng in adangteng thu in i sim kei leh exclusivism hipan dinghi.\nNavek un Zomi kicih ding hizaw va thatang cih lehang tua pen exclusivism, adangteng pampaihna, ei aa lo peuh akhial cihna, “Tai khia un” kicihna ahihi. Ei aa ding inclusivism ahihhang amau aa ding hilo ahihman in a zangkhial ihihi.\nHihmun ah Chin kicih ding vai a gennailo hilai hihang.\nAmau leh amau kipuasiah, kipaampaih mite\nSatan pen amah leh amah kipuasiah ahihman in amah ngiat akisik masiah Topa Zeisu in anghuai sawm lohi. Hihpen tawntung vai hi.\nGtn. 1. Tedim, Zo, Sizang, Teizang, Dim, Khuano, Thado, Ngawn,…kicite ee leh.\nHibeh, hiphung teng mah kikhen kawikawi, a tuam aa kilo ihihi. Tampi i gensa hi. Amau leh amau a kipuasiah, a kipampaih ahihi. A makaite un ei theihpihloh a ngimna khat uh om inteh. Ring sung aa kidemna ring pua atun dong awngawng lai uhhi. Nang, ring sung lungsim pua nawnlo nahihlam na lahsiam kuldinghi (inclusivism).\nMakaipite ong gengen tua ahihi. “Taikhia in” kicih zahding tawntung vai hilohi.\nGtn. 2. Tedim khuasung ah a veng apaam tawh kiho theihding a hanciam sawm hetlo inn 2 inn 3 khawng om hihang. Tuabang veve, ei leh ei kipaampaih ding veve, kipuasiah ding veve tengdah lel vevua cih huaihi. Topa Zeisu in “Tai khia in” acihte ahihi. Tuabangte i makaite’n inclusivism un ong ci ahihi. Abeina hisak nai kei un ong ci ahihi.\nAmau leh amau kipuasiah, kipaampaihte a lungsim uh a kikhel masiah kua mah in guptheih, anghuai theih hilohi. Zong, anghuai sawm nai dah un. Bangbang hileh va pom un ci aa ong sawl hihetlo uhhi. Khuaithum bu pomding kuamah kisawl in ka um keihi. “Haltum kei un, koih tadih lel un” bek ong ci hi aci kahihi. ‘Ei aa lopeuh khial cihsak nai kei un’ (Sia Enno).\nSia JM Paupu in,”Nang Kuki nahiam ong kicih ciang, “Tua namte sung aa khat kahihi” kacihi. Mizo nahiam ong kicih ciang, “Tua namsung\naa namkhat kahihi” kacihi. Chin nam nahiam? ong kicih ciang, “Tua namsung aa khat kahihi” kacihi. Tua ahihleh, nang bangkici nahiam? ong kicih ciang, “Kei hihna ong kidong ahihman in “Zomi” hi-ing” kakicihi. Tua in inclusivism i cih ahihi. “I Pu i pa khangpek aa i kicihna i kiplet kawmkawm in, I lungsim i picin sak kei leh mi muhdahna in i neih leh, i nuntakna ong toi mahmah dinghi.”\nMihingte kikal ah exclusivism omlohi. Hunzui, level zui, kiimlehpaam zui in kigawm, kikhen, kikhel hi. I paampaih ding om kei. Ei hihna kiplet dingbek thupihi.\nAsia leh apha, akip leh akiplo anghuai teelsiam dingin Topa’n Zomite Thupha, pilna, theihna ong piaciat tahen.\nPrevious: Cardinal Charles Bo leh Irrawaddy News tanute Interview\nNext: Malaysia Tunnu No.3\n24 May 2015 at 12:56 am\nPu. HKLian ! Na thu muhte leh nong thu mop-te; Hoih thei mahmah ,Maan thei mahmah ei . Nang leh no abangte mahin thu nong tangko ngam kei uleh, a ziakai khinsa ziakai thuah to tolai ding hanga; Zo-ak khawng, Chin-ak .ci-in, Zovok khawng zong, Chin-vok cikeini ‘cihzong a ki gen theilo dektak hun hita ei. Hun laplai …\nLeave a Reply to BenjaminThawn. Cancel reply


url: =Nang leh nang ki neu ngaihsut ken. Agelh ~ Mungsan - Laibu Saal\nHome > Thuluui/Articles > Nang leh nang ki neu ngaihsut ken. Agelh ~ Mungsan\nNang leh nang ki neu ngaihsut ken. Agelh ~ Mungsan\nNang leh nang ki neu ngaihsut ken.\nNang leh nang ki thupi sim, ki pii muh kei le cin kua in nang ong thupit ngaih sut ding hiam?\nNang leh nang ki ngaihsut na pen mihing khat nuntaak na aa ding in a thupi leh ngaihsut huai mahmah thu khat hi. Na ngaihsut nate tung ki nga in na mailam nuntak zia ding thu tampi ki gen khol thei hi. Mi tampi te in kiim leh paam huuzap na te ngaihsut luat in nei uh ahih man in a ma ngaihsut , lunggulh na te nangawn sang in mi dang te muhna leh ngaihsut na tawh a nuntaak na uh hun tampi mawk bei sak uh hi.a mah leh a mah ki muanngam na nei lo, a mah sang in mi dang te a thei zaw, a thupi zaw ding in a ngaihsut mawk man hi. Tua bang nuntaak na in na lungnop na ding zah, na gualzawh ding zah tampi ong khak tan sak aa, paak bang in a vul pak ziau ding nuntak na sung aa hun hoih tampi mawk bei sak lel hi. Tua a hih man na lungsim ngaihsut na in nakpi in thupi hi.\nNa khat pepeuh tuah sia den ki sa, kamsia den ki sa na hi hiam?\nNa nuntaak na ah khialhna, hoih loh na te bekbek tawh ki dim ki sa na hiam?\nLeitung ah nang bek a khial na hi kei aa, nang bek a tuah sia zong na hi kei hi. Sen(china) gam a mi hau mahmah jackma a nuntaak na ah a sepna khempeuh ah a daupai, kampha mahmah den pa hi lo hi. A sepna khempeuh ah khialh na ding bekbek tawh media te kawk kawk American kumpi Donald Trump ngaih sun in.lungkiat ding in ngaihsun hetlo a American makai tangthu ah a mah a hoih pen ding in ki gengen lel hi. Gualzawh na thusim in lungkiat loh ding leh lungneu ngaihsut loh ding a thupi pen ahihi. Hamsat na, tuahsiat na na tuak ciang in na lungneu thaneem na pen mihing ngei na ahih lam phawk in. A hih zong na lungkiat thaneem na tawh hun tampi beisak kei in! lungkiat thaneem na natna in sauvei lua leh dam hak zaw thei hi. Na dam kik ding haksa na sa lua kha ding hi. Na lungsim tha ong neem sak thei thu leh la te ngaihsun sun sun kei in! na tuahsiat , na khialhna te pan in pilna la in la na khantoh na ding kahlei in zang in.\nTu ni a na dinmun hi ciang na tun theih na a hang ngaihsun in la hamciam toto lai in. khialhna tuahsiat na sa te ngaih sunsun in guitheih khamtheih tawh ki diah in lunghamham na tawh bang mah na tangtun zawh loh ding thei in la leitung ah a ki cing nuntak na a nei mi khat zong om lo hi cih zong phawk tawntung in. nang bek thaneem na nei na hi kei hi. Khuttum cia a pha na khuak pen a beisa hun siatna thaneem nang tuamtuam koih nang in mun awng sak dah in.A khial ngei lo khat zong om lo hi.\nLawm leh gual lenkhop pih te neihlehlam, inn leh lo tawh om ziahziah na pi nang leh nang lam et bei ki sa lua na hiam? Siavuan te dam zawh loh sih ding bek ngak aa om cancer nat na nei, nat na tuamtuam tawh lam et bei mi tam pi tak a lamet na uh hang in a dam kik aa kum tampi tak ci dam in nung ta mi tampi om hi.\nBoxing ki mawl siam mahmah mi minthang te pen ki mawl na ah a lang khat te tuptuk(knockout) thuak ngeilo, a lel ngei lo te hi lo aa bang zah vei tuptuk(knockout) athuak hang in kua in zo cih min a ki gen ciang lung kia lo aa a mah mah a zo ding a ki lam en veve a lung kia ngei lo te a hihi.\nMidang te nuntak na tawh ki teh kak kak kei in. mihing te’n I phut khak hamsat na khempeuh ki gengen lo in mi te muhna leh theih ding a thupi I sak te bek ki genkhia thei zaw hi. Na ki teh pih te nuntak na ah a phut khak te uh banghiam thei le cin na eng khol loh zong tampi om lel ding hi. Na hih na bang tawh lung dam in la kua mah tawh ki tek kakkak kei le cin lungkiat na tawh na ki pelh zaw ding hi. Nang leh nang ki muanngam na lungsim neih ding ki sin in. na lamet loh na lianpi pi na sep zawh, na sep theih lam na ki tel ding hi.\nMihing nuntaak na ah Dau pai, ma vang den keei cih a om theih loh mah bang in guallel tuah sia den cih zong om tuan lo hi. na lam et ding Thu hoih tampi om lai hi. Nang sang gina lo zong mi tampi om hi. Lung neu thaneem na ki zo sak kei in. Na hih zo ding hi, na sem thei hi. Nang leh nang na ki muan nak leh na ngim, na lunggulh na tangtun zo ding hi. A ki sam pen in na lungsim ngaihsut na hi. Nang leh nang ki neu ngaihsut kha kei in.\nfrom: Lengtong Hoih\ndate: Thu, Feb 1, 2018 at 7:13 PM\nItem Reviewed: Nang leh nang ki neu ngaihsut ken. Agelh ~ Mungsan Description: Rating: 5 Reviewed By: cinpuzomi


url: =UK Prime Minister David Cameron khawlding :: ZOMI DAILY\nposted on 24 June 2016 at 4:17 pm UTC+9:30 Lomkholna: News, Sawltak, World\nUnited Kingdom (UK) ah tulaitak Prime Minister asem ahi David Cameron in October kha ciangin Prime Minister panin khawlding genkhia hi. UK gampen European Union sungah ki pawlkhoplai ding leh ki pawlkhop nawnlohding tawh kisai in abeisa hunsung ah abuai mahmah uh hi a, tuni in mipi te Vote ki piasak hi.\nMipi atamzaw in European Union panin khawlding Vote piazaw uh ahih manin tulaitak UK Prime Minister asemlaitak ahi David Cameron in khawlding agenkhia hihi.\nHih UK Referendum vaihang inzong tulaitak leitungah amanneipenpen ahi Sterling Pound sumkhek zong kiatcihtak in kiadipdep hi. Sterling Pound pen 1985 kum khitzawh sumkhek akiatpen hun ahihi. Kum 31 sungah Sterling Pound pen asumkhek akiatpen hun hi a, tulaitak Online panin Sterling Pound akizuak vankhatpeuh na leinop leh aleihuai pen hun ahihi.\nPrime Minister David Cameron in mipi te kiangah European Union tawh kizopding “Remain” ci’n Vote un ci’n vaikhak hi. Ahi zongin mipi atamzaw in European Union pan paikhiatding “Leave” ci’n Vote napiazaw mawk uhhi. Leave apiapen 52% hi a, Remain apiapen 48% ahih manin, 2% tawh European Union kipawlna pan paikhiatding hong hita hi.\nPrime Minister David Cameron in ahihleh sumzon sumzuakna leh gamsung bitna te (Economic & Security) lunghimawh ahih manin European Union tawh kizopding alunggulhzaw ahihi.\nTua hi a, ama lungkhamna leh lunggulhna te mipi atamzaw in azuilo suakmawk ahih manin, October khadong bek semsuak laiding a, tuakhit ciangin makai thak te in mipi hong makaihding uh cih hitamawk hi. ZD Sawltak #zomidaily\nPrevious: Zomi Gamvai Ngaihsutna ah ka Lunggulh Thu ~ Zam Thuam\nNext: Korea Gam le Mi te: Zomi khat ii muhna pan (9) ~ Cope Suan Pau


url: =Media mi ahi Ahasueras tapa Darias in Babylon gamteng a uk hi.\nAmah kumpi a suah a kum masa kumin keimah Daniel in, Topa in kamsang Jeremiah tungah Jerusalem kum sawmsagih sung kisia ding hi, ci-in a genna thu ngaihsunin biakna laibute ka sim hi.\nAn ngawlin, puanhampi silhin, vut lakah tu-in, Topa kiangah deih takin thu ka ngen hi.\nTopa ka Pasian kiangah thu ngenin ka mite mawhna ka pulak hi. Keimah in, "Topa Pasian aw, nang na lian a, ka hong zahtak uh hi.Nang na thuman a, na thuciamna leh na thupiakna a mangte leh a hong itte a tawntungin na it hi.\n"Kote ka hih uh leh ka gilo uh a, mawh khinin ka khial khin uh hi. Na hong sawlna bang ka mang kei uh a, na thupiakna leh na thukhamte ka taisan khin uh hi.\nKa kumpite uh, ko hong ukte, ka pu ka pate uh, leh minam khempeuh tungah na min tawh thu a hong gen na nasem kamsangte thu ka ngai kei uh hi.\nTopa, nang na hih leh na siangtho a, ahih hangin kote ka hih uh leh a zumhuai-in ka gamta uh hi. Judah gam leh Jerusalem khuasunga teng Israel mite khempeuh thumanlo uh ahih manin, a nai a gamla gam tuamtuamah na thehthangzo hi.\nKa kumpite uh, ko hong ukte, leh ka pu ka pate uh a zumhuai-in gamta uh a, a hong uk Topa nangma tungah hong khial khin uh hi.\nNang pen hehpihna tawh kidimin mawhna na maisak a, ahih hangin kote in nang ka hong langpan uh hi.\nTopa Pasian aw, na nasem kamsangte tung tawnin kote zuih ding thukhamte nong piak hangin, tua thu ka mang tuan kei uh hi.\nIsrael-te khempeuh in na gensa thute leh na thukhamte khempeuh a palsat khinzo uh hi. Na tungah khialhna ka hong bawl manun, na nasem Moses thukham sunga kigelh bangin kote tungah samsiatna a hong tung hi.\nNa gensa bangin kote tung leh ko hong ukte tungah na hong bawlzo hi. Leitunga om khuapi dang khatpeuh sangin Jerusalem khuapi a nasia zaw-in gim na pia hi.\nMoses thukham sunga kigen gimna khempeuh ka thuak uh hi. Topa Pasian aw, tu nangawnin zong nang kong lungdamsakna ding uh hanciam loin, na thuman ka zuih theihna dingun mawhna ka kisik kei uh hi.\nTopa Pasian aw, nangmah in kote gim a pia dingin nong kithawi a, na hong pia takpi hi. Bang hang hiam cih leh na hihna khempeuh a thuman hi a, kote in na thu ka hong mang kei uh hi.\n"Kote Topa Pasian aw, na mihingte Egypt gam panin na hong lakhia a, na vangliatna tudongin kiphawk lai hi. Ka mawh khin uh a, ka khial khin uh hi.\nNang na siangtho hi. Tua ahih ciangin Jerusalem tungah hong heh nawn peuhmah kei in. Tua pen na khuapi hi a, na mual siangtho ahi hi. Kote leh ka pate uh khialhna leh gitlohna hangin, ka kiim ka pam uha mite khempeuh in Jerusalem leh na mite a hong simmawh uh hi.\nPasian aw, kong thungetna leh kong thumna hong za in. A kisiasa na biakinnpi hong puahkik in. Mi khempeuh in nangmah Pasian na hihlam a theihtheihna dingun hong puahkik in.\nPasian aw, kong thungetnate uh hong ngai in la hong za in. Hong en in la, kote siatna leh na min a pua khuapi a siatna hong mu in. Kote gamtatna pha a suang hiloin nangma migitna suangin thu ka hong ngen uh hi.\nTopa aw, kong thungetna uh hong za in la, ka mawhna uh hong maisak in. Topa aw, hong ngai in la hong sem in! Mi khempeuh in Pasian na hihlam a hong theihna dingun hong zekai kei in. Hih khuapi leh hih mite na neihsa ahi hi," ka ci hi.\nKeima mawhna leh ka mipih Israel-te mawhna pulakin, ka Topa Pasian kiangah a biakinn siangtho a hong puahkikna dingin thumin ka ngenngen hi.\nThu ka nget laitakin ka maangmuh masak sunga ka muh mipa Gabriel, ka omna munah a hong lengsuk hi. Tua hun pen nitak lam biakpiak hun laitak ahi hi.\nAmah in, "Daniel aw, hilhkholhna thu a theisak dingin a hong pai ka hi hi.\nPasian tungah thum dingin na kisak laitakin amah in a hong zazo hi. Pasian in nang hong it ahih manin, tua thu a gen dingin ka hong pai hi. Tu-in, tua maangmuhna thu ka hong hilhtel laitakin ciamteh in.\n"Na mite leh khuapi siangtho, a mawhna leh a gamtat khialhnate a beina ding hun kum sawmsagih mun sagih sung a kisehzo hi. Tua ciangin mawhna kimaisak ding a, a tawntung thutang thu a hong tung ding hi. Genkholhna leh maangmuhna thu a mantakin hong tangtung ding a, a Siangtho Pen Mun biakinnpi kisiansuah ding hi.\nHih thu ciamteh in la thei in: Jerusalem lamkikna ding thu a kipiak huna kipan sathau kinilhpa hong pai dong kum sagih mun sagih sung hi ding hi. Jerusalem kongzing lampi nei leh kulhpi nei-in kilamkik ding a, kum sawmguklenih mun sagih sung kip ding a, ahih hangin buai hun sung ahi ding hi.\nTua hun a bei khit ciangin sathau kinilhpa thuman lopi-in a kithat ding hi. Galsim dingin a hong pai galkapmang lianpa in khuapi leh biakinnpi a susia ding hi. A beina pen tuiciin tun bang hi ding a, a tawp dongin galdona leh kisiatna vive ahi dingin Pasian in thu a khenzo hi.\nTua makaipa in mi tampite tawh kum sagih sung thuciamna kip bawl ding uh hi. Gangawh biakna leh biakpiakna, hih hunlang sung a khawlsak ding hi. Biakinn dawn sangpen munah a Lipkhaphuai na kikoih ding hi; ahi zongin Pasian in tua a koihpa thuak dingin a geelsa thu a koihpa in a thuak hun ciangdong, a Lipkhaphuai na pen a koihna mun mahah omlai phot ding hi," hong ci hi.


url: =Anne Kilmer, traductora del Himno a Nikkal. Crédito Arizona Senior Academy - Imágenes - Revista Discover\nAnne Kilmer, traductora del Himno a Nikkal. Crédito Arizona Senior Academy\nAnne Kilmer es una arqueologa, especialista en asiria.


url: =Singlamteh tunga Jesus thugen ~ Pau Tun Thang :: ZOMI DAILY\nposted on 31 August 2015 at 12:24 pm Lomkholna: Article, Biakna, Pautunthang\nKum 2000 val paisa-a Jerusalem khuanawl a mi mawh pen banga kikhai Nazareth tangval Jesu sihni khristian te adingin mangngilh theih hi lo hi.Leitung piancil pana mihingte muh ngei loh Pasian itna hong lak hi.Singlamteh tunga-a sih ding ciangin kampau hi.Tua kammal te cikmah ciang mang ngei nawn lo ding hi.\nHih leitunga hun a zat sungin mihingte’ lungsimah kumpi gam hong phut hi.Pilat in ‘Juda kumpi pa na hi hiam?’ cih a dotna Jesu in,”Keima’ gam in leitung gam ahi kei hi.Keima’ gam in leitung gam hileh,Judah mite’ khutsung ka tun loh na ding ka mite in a do ding uh hi.Tu in ka gam in hih laitakah a om kei hi a ci hi. (John 18:36)cia-a hilhcian hangin Pilat leh a galkap te in thei siam lo uh hi.Judah ten a thuhilhna pen Moses dan kalh hi ci-in thah ding dan bek ngaihsut mawk uh hi.\nRome kumpi thahaatna zangin man in Kalvary mualtungah that uh hi.Tua lai ah Jesu in leitung mite ading kam hong pau khia hi.Singlamteh tung pan Jesu in Pa aw,amau in bang ahih uh cih thei lo ahih uh ciangin amau mawhna na mai sak in”(Lk 23:34) ci-in amah a khelbawlte mawhna maisak hi. Amah a bawlsia gaalte itna leh mawhmaisakna tawh thuk hi.Tua in mite’ lungsim zo ahihmanin mite lungsimah a kumpi gam hong piang hi. Tua mawh maisakna hangin amah a bawlsia leh a nungzuite nangawn kisik in thu-um hong kibehlap hi.\nLeitung dan te tawh kilehbulh in “Ke’n kong cih ah vantungah a om na pa uh Pasian’ tate na suah na ding un na gaalte na it un. Hong bawlsia te ading thu na ngetsak un(Mt 5:44)ci zaw hi.Mihingte kitangsap kilemna leh muanna pen itna leh mawh maisakna tawh namcih kiangah tungsak nuam hi.Tua kumpi gamah micih kikhentuamna om lo hi.Kisik a -amah a zuante tungah lungdam zaw hi. A taklama kikhai mithatpa kiangah Jesu in “Ken a man takpi kongcih in ah, tuni in nangmah in kei tawh Paradis ah na omkhawm ding hi”(Lk 23:43) ci-in a sih dektak mah mah ciang nangawnin vantung kawngkhak hawnsak hi.\nAma’ gam lut nangin zekai luat om lo hi.Tu ma in mi mawh mi khial nahi phial zongin na kisika, amah na zuat naak leh hong sangzo lua hi.Bang hang hiam cih leh tua ding mah-a leitungah hong pai ahi hi. ‘Mi hoihte tankhia dinga hong pai ka hi kei a,mi mawhte tankhia dinga hong pai ka hi zaw hi ‘cih thu Galile gama-a pulaak zel pen a sih dong in a takin kilangsak hi.\nSinglamteh nuaiah a it anu Mary leh a nungzuipa a muh ciangin ,”Numei aw nangin na tapa en in”(John 19:26)a ci hi. A nungzuipa kiangah, “Nang na nu en in!” (John 19:27)ci-in singlamteh tung pan amah a zuite innkuan khat suaksak hi. A nungzui leh thu-um khempeuh adingin anu Mary piakhia hi.Leitunga hun a zat sungin kilem taka om ding tam veipi gen hi. Ka thupiakna ahihleh, keimah in no kong it mah bangin note khat leh khat na ki it un”(John 15:12) ci hi.Innkuan ki it diam diam dingin thuhilh zel hi.A sih khit ciangin zong thu-um masate, innkuan mah bangin na kithutuak uh hi.\nHaksatna lianpi a thuak ciang singlamteh tung pan in”Tui ka duh hi” (John 19:28) ci-in awng hi.Tui duh dangtaak bek hi lo in, lei mihingte it ding deih a dangtaak zong ahi hi.A thuak haksatna khempeuh mihingte hang hi mahleh tua pen thei siam lo uh ahihmanin dangtakin awng hi. A nungzui pawlkhat banah na lamdang a bawl laia zuite in taisan hi.Khasiat huai takin singlamteh tungah a it leitungmi te adingin hong thuak hi. ‘Eloi Eloi, lama sabakthani?/ Ka pasian, ka pasian aw, bang dingin kei hong taisan na hi hiam? (Mk 15:34) ci-in hong paukhia tang hial hi.A thuakna te gim huai lua ahihmanin vana Pa nangawn in taisan in ngaihsun a, hehneem ding ngai hi.\nNai thum sung singlamteh tungah gimna a thuak khit ciang, “Pa aw, ka kha nangma’ khut sungah kong aap hi” (Lk 23:46) ci-in naakpi in a kiko hi. Tua khitciang “A zo zo hi”'(John 19:30) ci-in a lu kun a, si hi. Tua laiah lei mihingte tat khiat nanga –a nasep ding khempeuh zo siang hi.A itna thupi tak Kalvari mualdawn ah hong ki bua khia hi.A pang panin sisan leh tui hong luangkhia hi.\nTua tatkhiatna tui a dawn khempeuhte in tawntung nuntakna ngah thei ta hi. Tua tatkhiatna tui a telsiam leh a dawn kha mihingte mi hampha ahi uh hi. Tu dong –amah a thei nuam lo leh a nung-ngatsan te bel nisima singlamteh tungah amah a khai behlapte ahi uh hi. Singlamteh tung pana-a kammal te ngaihsutna ah nisim thak suak saka, cihtakna tawh ama’ nung zuih den ding pen mimal kim i mawhpuakna hi.\nJesu Khris eite’ adingin hong kipiak khiat mah bangin eite zong ama’ adingin iki piak kuul hi.Eite ading a si Jesu adingin iki piak khiat ngam kuul hi.Jesu etteh a midangte adingin nuntakna piak khiat ngam kuul hi veh aw!Emil Mettler kici London khuapi a niangtui zuakna nei khat om hi.Mi hau ahihna sangin mi cingh(kiphal) ahihna hangin miten theizaw hi.Mi kiphal mah mah khat hi takpi mah hi. A niangtui zuakna –a khawl khempeuh neek leh dawn ding pia zel hi.Himahleh a man(bill) ngen ngei khollo hi.\nPasian nasepna tawh kisaia huhna sumdawn khatpeuh a om ciang guak kik sak ngeilo hi.Sum tampi tawh ciahkik sak zel hi. Khatvei Emil in a sumbawm a hawn laitak Missionary khat sumkhawn in hong pai hi. Sumbawm kihawng a sum kawmkalah siktukilh sau khat mu hi. Lamdangsa ahihmanin tua missionary in,”Tua bang ding ci na hiam?” ci-in dong pah hi.Emil in siktukilh inches 6 a sau tawikhia in, ”Hotdam ka hih theih nangin Jesu in a man(cost) a piak tamzia ka theih det nang leh ama adinga ka kipiak theih nangin hih siktukilh ka sumbawmah ka koih hi” ci-in dawng hi.\nHong tung ding Good Friday hunah Jesu hong itna leh mihingte adinga hong kipiakna te phawk thak ni.Aman a nuntakna hong pia hi, nang Jesu bang na pia ding hiam? (Good Friday Phawkna) Pau Tun Thang\nPrevious: Kaal Thum Sung U.S.A. ah ~ Pu Zokhai\nNext: Muanpu leh Manno – 11 ~ Hau Za Cin


url: =Myanmar, Rakhine State sungah Landmine 3 puakkham, asi omlo :: ZOMI DAILY\nposted on 20 September 2017 at 11:08 pm Lomkholna: Myanmar, News, rakhine, Sawltak\nMyanmar, Rakhine State sung aom Minbya leh Mrauk U khuanih kizopna Highway lamzikpi tungah Landmine 3 puakkham cih Irrawaddy pan kiza hi. Highway 96 Mile Marker geinai ah Tuesday nitaklam 7:45pm hunpawl in apuakkham cihi.\nLandmines apuakkhapna munpen Sat Kyar leh Tan Seik khuanih kikal hi in, Minbya khuapan in tai 8 ki gamla cihi. Minbya Myoma Police Station panin Police Lt Nyi Nyi in agenkhiatna ah hih Landmine apuakkhap laitak in mawtaw nih lamzikpi tungah akituah laitak cihi.\nTruck mawtawpi khat Sittwe lam zuanin apai hi a, alanglam ah Yangon zuanding in apai Kissapanadi Bus Line khattawh akituah laitak, lamzikpi tungah khatlekhat akipelh laitak in apuakkham cihi. Sittwe zuanin apai Truck mawtawpi sungah huhna piakding Relief itmes honkhat kipua cihi.\nPolice Offcial te’n agenna ah tua Relief Truck pen ngimbawl in Landmine apuakkham hilo hi. Tua Truck pen Yangon panin hongpai hi a, Bus pen Yangon zuanin apai ahihi. Hih mawtaw nihte akituah laitak in agei singkungnuai panin Landmine apuakkham hi ci’n thunei te’n genkhia uhhi.\nHih Landmine puahkhapna hangin asi leh aliam kuamah omlo a, ahi zongin apuakkham themnen te’n mawtaw nihte ii amai Windshield te thehkha cihi. Police te’n hih buaina pen “Explosive Substances Act” tawh Case bawl uh a, banghang in puakkham, apuakkham Landmine pen bangnamhiam cihte kancianding uh cihi.\nMyanmar Army chief Snr-Gen Min Aung Hlaing zong tuni Tuesday ni sunlampawl in Rakhine State ii khuapi ahi Sittwe ah hawh cih kiza hi. Rakhine State sungah August khasung Militant Attack buaina apiankhitzawh ahawhcilna kici hi.\nCommander-in-chief’s office te genkhiatna ah Min Aung Hlaing khualzinna ah Home affairs minister Lt-Gen Kyaw Swe, border affairs minister Lt-Gen Ye Aung, air force chief Gen Khin Aung Myint cihte leh adangdang senior military officers honkhat inzong zui uh cih kiza hi. Sawltak #zomidaily\nPrevious: Kuala Lumpur ah Rohingya vaitawh kisai mi 100,000 in lungphona neihsawm\nNext: Ha amanphat zia; thukhun lampan etna (tooth; judicial power) ~ Dr. Nang Khan Lian


url: =KL, Wangsa Maju vengsung ah Motorcycle tuangin sum asuhsakzel guta mi 2 kiman :: ZOMI DAILY\nposted on 11 April 2018 at 5:16 pm Lomkholna: Malaysia, News, Sawltak, World\nMalaysia, Kuala Lumpur, Wangsa Maju vengsung ah Motorcycle tawh misum asuhsakzel mi 2 kiman cih NST pan kiza hi. Tua sumbawm asuhsakzel “snatch theft” tepen zanni in Wangsa Maju vengsung ah Police te matkhiat ahihi.\nHihvai tawh kisai in palik thunei ahi District police chief Mohammad Roy Suhaimi Sarif in agenkhiatna ah khuasungah Uniform silhlo in avak Patrol Police te’n hih guta vansuhsak te Section 4 Junction ah amuhkhiat masak uh cihi.\nTuaciangin Police te’n muangmawhpah uh ahih manin, anungpan in damdam in sulzuihzuih uhhi.\nTua guta mi 2 tepen Yamaha 125lC khattuak atuang uh ahihi. Uniform silhlo Police te’n zuizui in, Petrol Station geikhat atun ciangin muanmawhna nei uh ahih manin nehphei uhhi.\nTuaciangin Police te’n amauleh amau aki pulakkhiat uhciangin tua guta mi 2 tezong taikhiatsawm uhhi. Ahi zongin Police te’n delhhuan, bawhhuan in mansuakzo uhhi.\nDistrict Police Chief in agenbehna ah tua yamaha Motorcycle atuang guta mi 2 te lakah khatpa ii anambat “Vehicle Registration Plate” pen tuampiandiak cihi. Tuateng tawh aomdan uhzong midangtawh kibanglo ahih manin, Uniform silhlo Police te’n asul zuihzuih uh ahihi.\nTua Motorcycle tezong thunei te’n hoihtak asitcian ciangin aguktawm uh ahihlam ki muhkhiatbeh hi. Hih guta “snatch theft” tepen “Section 379A of the Penal Code” thukhun tawh thu kibawlding cih kiza hi.\nMore: Malaysia, Ipoh khuasung innluh guta te lakah palik 3 tak kihel\nHih guta mi 2 tepen kum 22 leh 23 aphakhin uh hi a, abeisa inzong Motorcycle gu ngei, midangte sumbawm suhsak, guihtheih khamtheih vankham tuamtuam zang cihbangin Record hoihlo aneikhin uh cih kiza hi. Sawltak #zomidaily\nPrevious: Japan puteek kum 112 apha khinkhat leitung ah pasal kumtampen in ki ciamteh\nNext: Algeria gamsung ah vanleng khat kia, mi 257 takin sihlawh


url: =Migilo te Siavuan bangin kizemin zatosung kapgawp, mi 30 si in 50 liam ~ ZD :: ZOMI DAILY\nposted on 9 March 2017 at 1:48 pm UTC+9:30 Lomkholna: News, Sawltak, World\nAfghanistan, Kabul khuasung aom Military Hospital alianpenpen munah migilo te Siavuan bangdanin kizemin lut uh a, mi phialkapgawp cih AFP leh BBC News pan kiza hi. Wednesday ni in Sardar Daud Khan Hospital ah thupiang hi a, mi 30 kikaplum in adangzong mi 50 liam kici hi.\nHih buaina apiangsak thautawh akapgawp te pen Islamic State (IS) te ii gamtatna hi ci’n amaumah in genkhia uhhi. Zato sungteng apuakkham agingtawh, thaukikap agingtawh, meikhuzong vandawn ah khuto ngengngang hi.\nHospital Staff khatin migilo te’n abuluhlam atheih ciangin amah ii Facebook tungah laigelh a, “Thautawi migilo te zato sungah honglut uhhi. Thu hong ngetsak un” ci’n suahkhia hi.\nLocal Television te’nzong Video Footage pawlkhat suakkhiasak uh a, Hospital atungdawn lamah mipawlkhat awkcip uh cihi.\nHospital Administrators te genkhiatna ah hih zato sungah migilo te alut laitak in Laboratory Coats puankang silh uh a, thautawi mi 3 lutmasa cihi. Suicide Bomber khatzong kihel a, anunglam Entrance kongkhak geiah ki puakkhamsak cihi.\nHospital Nurse khat ahi Abdul Qadeer ii genna ah AK-47 thau atawikhat Doctor bangkek in kizem a, inndawl 3 na ah cina leh Guards te kapgawp cimawk hi. Ka lawmte thautawh kapgawp in, keipen ka suaktathei bilbel cihi.\nKumpi galkapte zong Helicopter tawh Hospital atungdawn ah kumsuk uh a, tawlpikhat akikapkap khit uh ciangin migilo te 4 kaplumthei uh cihi.\nPresident Ashraf Ghani in agenna ah hih Sardar Daud Khan Hospital pen lupna 400 apha zato hi a, hihbang in zato sung akapgawp uhpen Afghanistan gambuk hong bawlsiatna uhhi ci’n genkhia hi.\n2016 July khasung inzong hih Kabul khuasung mahah Suicide Bomb khat puakkham a, mi 80 takin sihlawh hi.\nTuazawh khathum khitciang in Ashura Religious Festival ah kikapna piangin mi 30 in sihlawh hi. 2016 November khasungin Kabul aom Mosque khatah kikapna piangleuleu in mi 30 mahin sihlawh leuleu hi.\nKabul’s Supreme Court sung ahzong nungkhasung in IS te’n Suicide Bomb puakkhamsak leuleu uh a, mi 22 in sihlawh hi.\nHih IS te gamtatna zong sinkhelvai mahmahsam veh aw mate, athukkik zoloding cina in zato alum te thautawh vakapgawp cihbang zawzen….. ZD Sawltak #zomidaily\nPrevious: Australia ah Kanza (Marijuana) ciintheih nading phalna Licence kipiata ~ ZD\nNext: Malaysia, Kelantan sungah H5N1 Bird Flu ki mukhia ~ ZD


url: =Facebook Founder te innkuan in naukemding kumkhat US$110,000 tawh cialsawm :: ZOMI DAILY\nposted on 19 September 2017 at 9:37 am UTC+9:30 Lomkholna: News, Sawltak, World\nFacebook CEO Mark Zuckerberg te nupa in Mandarin kampau asiam naukemding zonsan uh cih Chinese Social Media ah kilimgen mahmah hi. Tua naukemding “Nanny” nasep asemding pen Mandarin-speaking asiamkul a, kumkhat in US$110,000 pan US$130,000 kikal tawh cialsawm uh cimawk hi.\nHih naukem Nanny nasepvai tawh kisai in Job Recruitment Website khat ahi Indeed.com tungah aki suahsak ciangin Chinese Social Media tungah akithehzak ahihi. Hih nasep tangkona hangin adiakdiak in California, Silicon Valley sungah nasem ahih keileh ateeng Chinese Community sungah minthang mahmah hi.\nNaukemding cihzenzen hangin, mimawkmawk deihtuaklo leuleu uhhi. Pilna laitan anei bekthamlo, Bachelor Degree anei hiding, naupang a it banah naupang kepzia leh zatui zatzia Basic Medical Training amansa hiding, atawmpen kum 3 nasep Experience neiding cihi. Tuaban ah English kampau asem bekthamlo, Mandarin kampau zong asiam mahmahhiding cih ahihi.\nTua naukem nasemding ii nasep hunpen ni 5 sung akizom in semsuakding a, tuakhit ciangin ni 5 sung tawlngading “Day Off” cimawk hi. Tuaban ah cidamna lamsang panpihna Full Health Benefit ngahsakding cisawnsawn hi. California, Silicon Valley sungah Engineer khat ii angahzah tawh akikim hamphatna ngahsakding cimawk hi.\nKhasum hizah in tampi piazo bekthamlo, Mandarin kampau asiam kalh ahih manin, hih naukemding azongpen Facebook CEO Mark Zuckerberg hiding hi ci’n Netizens te’n genkhia uhhi. Tua nasep azong Employer pen “Young entrepreneurial family with several businesses and charities” cisawnsawn ahih manin, Facebook neipa mah hihamtangding kici hi.\nBanghanghiam cihleh Mark Zuckerberg te nupa in nungkha August khasung in tanumei khat neihbeh uh a, tua akemding in naukem “Nanny” azonbeh uh hiding kici hi. Mark Zuckerberg leh azi Priscilla Chan te nupa in nungkha August khasung in tanumei khat neihbehkik uh a, aminzong August kici hi. Tua atanu pen akem acingding in Bodyguards mi 16 bang enciksak cihzong kiza hi.\nMark Zuckerberg ii azi Priscilla Chan pen Vietnam Chinese Refugee innkuan sungpan apiangkhia ahihi. Mark Zuckerberg ii azi pen Chinese Ethnic ahih mahbangin, amanzong Mandarin leh Chinese Culture pen deihmahmah, paakta mahmah kici hi. Naukemding ii khasum pen kumkhat US$110,000 pan US$130,000 kikal cimawk ahih manin, Mandarin-speaking te’n lunglut mahmah uh cihi. Sawltak #zomidaily\nPrevious: Tulaai Leitung Thuthang tuamtuam te Updates (Sep 18)\nNext: Naupang 3 bualtui sungah tuikia in asihna CCTV ki khahkhia


url: =Egypt Tapidawte 29 Kithat ~ Thu Tatuam (Siyin News)\nEgypt Tapidawte 29 Kithat\nMonday, May 29, 2017 Tapidaw Taw Kisai 2 comments\nEgypt ngam ah Islamic State hiamtoaite in tapidaw (Coptic) pawlpimite tona mawtaw 3 May 26, 2017 ni in suam ahikom 29 thilaw uh hi. Egypt Tapidawte sia se, tunung December zawk ahon in thalup athuak sia se a liveina ci hi.\nBishop Makarios ii son bangh hi le, hiamtoaite in Tapidaw hi na nusia in Muslim sung atum le suataak tu son ahihang Tapidawte uk ngawlin kison hi.\nEgypt kumhpi in zongh Islamic State hiamtoaite ii langlutsinna phual sia vanleang taw bomb khiat in kison hi.\nSrc: Time, VOA\nUnknown July 8, 2017 at 4:14 AM


url: =2020 kum ih Zogam MP ding kua ihteel tam? ~ Thang Za Tuan :: ZOMI DAILY\nposted on 10 June 2020 at 8:53 am Lomkholna: News, Politics, Thangzatuan, Zomi\nLawm Khup Khan Thang ong kuppih dan in hoih isak tek gen pong mawk ni. Kiseel leh kiko kha het kei ni ci-in ong thuum khol ing. Tuma kum 20 val lai in ei Zomi MUKO Magazine abawlden khat in hun kikheel leh ei Zogam makai ding kua hoih nasa hiam cih ong interview ngei hi. Ken ah ami in ong gen kei zaw ning in athu in ong gen ning kaci hi.\n1. A kum pen 30 nuai hilo ding. Kum 60 val zong hikei zaw leh\n2. Laitan pilna pen atawm pen in Degree kician tak in angah khat hi in, Zokam, Kawlkam ahihtheih laileh Mang kam zong siam leh\n3. Kumpi nasep, mitawh kiholhna atawmpen in kum sawm bang asem khinsa, mitetawh kipawl thei te\n4. Agamtat luheekna ah paubanna a omlo mi.\n5. Mi deidanna, etsatna a neilo mi.\n6. Gam it tatak a ahuaiham hetlo mi.\n7. A biak Pasian a zahtaak mahmah mi cibang hileh nang tua tawh nasaikak veleh kaci ngei hi.\nHihte pen kei hoihsak mawkmawk dan hi in a cingtaak criteria hi zenzenlo ding hi. Leitung ah gam iit tatak a makai Statesman akicite ahi Abraham Lincoln, Mahatma Gandhi, Ho Chi Min, Lee Kwan Yew, Nelson Mandela, Aung San cihte tua bang dan mite hi in kamu hi. Satesman te ahau a om ngei kei hi.\nEi Zomi katheihkhak sunsun ah U Vomthu Maung- Chin-Bamar Ki-itna mualsuang phut, Paletwa gam pen Arakan gam pan leh Kanpalet gam pen Magwe gam pan Independence ngah phet in alakik zo pa hi. Vomthu khua kava pha a a inn lui mahmah hi. Capt. Mang Tung Nung, tang asak bang in sem giagiap, Kumpi ten Pakistan ah gan lei ding in asumvalteng a apkik liang leh Prime Minister in pakta in CNO pan AFPFL ah hong lut inla Chin Affairs Council ah Chief Minister ong pia ning acih leh zong CNO pen ka mualsuang hi acivinven a a zolzawhloh pa hi. Zomi a it vinven pa hi.\nU Lun Pum in Falam Sangpi Magazine kabawl lai un ama Biography sung ah,”Not to change one’s principle to make money” acih ziau in at hi. Vuanzi pan akilaih ciang Sanglam ah SAT Sangsia sem kik hi. High School Head genloh IS maw, Director maw genpeuh leh kipia luading hi in ama dinmun kheel lo in a thumuhte Biakinn ah nipi sim in “Keen-Ager’s Corner” ci-in at in ahawm den hi. Eimi Politics asem ngei katheihkhak sung pan kazahtaak mahmahte ahi uh hi.\n1998 kum in i Tedim Sangpi Kum 50 cin Golden Jubilee Magazine ah “Zomite Pusuahcilna, Khanlawhna leh Khantohna” thulu ka-atna ah Etkikna leh Mailam ading muanmawhna thu sawm kapulakna a 7 na ah (page 174) “Leitung galpi nihna mapek in Mindat, Kanpalet lamte in Kawlzang ate tawh nakithuahmun zaw uh ahih manin khuamuhna natei zaw uh hi. Suahtakna ngah ciangin amau lam panin gam-uk makai minthang hong hipah uh hi. Tua zawh in Falam lamte makaihna hong hileuleu hi.\nSocialist hun sungteng ei Tedim lamte makaihna hong hileuleu hi. Hun hong kikheelleh mailam ah Hakha lamte hun hita dingin kamuangmawh hi. Amau thu akihual liingliing uh hi.”kacih leh Editors te leh upa pawlkhat in bangdia midangte hamphatna pianuam nahiam ci in ka sentence amau deih bang in alaih vek uh hi. Tua hun lai in vision nei leh prophet zong kahi zenzen kei a kalungsim ah tua thu ong suak dihdih ka pulakna ahihi. Tun hong tung takpi mawk hi.\nTua hi in mailam a ding deihbawl hilo in ngaihsun dide in kikum thei liingliing lehang thuhoih imuthei kha ding hi.\nGam makai ding numei pasal khen ding hi zong kasa kei hi. Abeisa hun in leitung ah numei makai Mrs Golda Meir (Israel), Mrs. Bandranaike (Sri Lanka), Mrs Margaret Thatcher (UK) tulaitak in Angela Merkel (Germany) cihte nasia mahmah uh a pasal te’n iphatuan khol kei uh hi.\nTua ban a nang term nih sem khin cin midangte khiat bawl in cih theih zong hi kasa kei hi. Apil asiam amakai mipi deih tatakte mah muanhuai hi. Thu tampi khinkhai mahmah ding kisam hi. Tuahkhak, theihkhak thu pan Criteria i pulak mawkmawk, Points to ponder or Food for Thought a i pulak mawkmawk pakna hi. Kawlgam leh Zo gam ah makai kician i neih zawh nading Topa in thupha hong pia tahen. Deihsakna cimawkmawk leeng aci hiing ei. C.Thang Za Tuan, ZOLUS\nPrevious: Zogam pilna saang sinna ah suahtakna\nNext: Covid-19 khit leitung huihnunzia tawmkhat ~ Mung Sian Kim\nUSA, Tulsa pan Tg. Michael Lian Za Khup (Haiciin, Tawtak) in hongnusia


url: =U.S Presbyterian Pawlpi Pa le Pa Nu le Nu Kiteang Thei Ci ~ Thu Tatuam (Siyin News)\nU.S Presbyterian Pawlpi Pa le Pa Nu le Nu Kiteang Thei Ci\nSaturday, March 21, 2015 Tapidaw Taw Kisai No comments\nTunipi USA Presbyterian Pawlpi te ii thukhensat bangh hi leh numei le numei pasal le pasal kiten vai thukim pui tu hi.\nThukikupna nipizawk niniini (March 17, 2015) Presterian pawlpi ii thukun pua kikna ah thukim uh hi.\nUSA ngam Williams Institute April 2011 research vawt bangh hi leh apicingsa American mi 3.8 % sia LGBT (numei pasal kibang kipawlna) lungkim aa, khangno 1.7% in Numei pasal tu uk leh pasal numei thin nei vo ci hi.\nCalifornia pan 1970 lai nu le nu/ pa le pa kiten thei tu thukun hong sun zawk U.S. ngambup hong law tawto hi.\nHi thu taw kisai in Billy Graham ii tapa Franklin Graham in, "Laithiangtho sungah Pathian in kitenna taw kisai asonsa hi aa, cilesa deina le ngeinate nung zui tu hi ngawl hi. Kiteenna sia numei le pasal ii kiten thei hi bek hi. Tusia tungkaan sia Pathian thu taw kilebulh hi" ci hi.


url: =Citroën New C3 AIRCROSS Price in Permatang Pauh- 2020 On Road Price of Citroën New C3 AIRCROSS in Permatang Pauh - WapCar\nCitroën New C3 AIRCROSS Price in Permatang Pauh\nCitroën New C3 AIRCROSS in Permatang Pauh starts from RM 115,888 and goes up to RM 115,888. The price of petrol variant of Citroën New C3 AIRCROSS ranges between RM 115,888 to RM 115,888.The starting price model is 2019 Citroën New C3 AIRCROSS SUV.The most priced model of 2019 Citroën New C3 AIRCROSS SUV.Citroën New C3 AIRCROSS is Compared primarily with Subaru XV price in Permatang Pauh starting RM 117788 and Mitsubishi ASX price in Permatang Pauh starting RM 118866.Visit your nearest Citroën New C3 AIRCROSS showroom in Permatang Pauh for best offers.\nHome > Cars > Citroen > Citroën New C3 AIRCROSS > price in Permatang Pauh


url: =Dollar Million khat val aki khaizeizai McGuire’s Irish Pub :: ZOMI DAILY\nposted on 12 May 2015 at 2:22 pm Lomkholna: Article, Sawltak, Thukhelkhel\n“McGuire’s Irish Pub and Brewery” pen Pensacola, Florida aom aminthang mahmah Restaurant bekthamlo, Local Landmark khatzong ahihi. Hih Pub pen 1927 kumpek in akilam hi a, hih Building pen nidangin Pensacola Fire Department te ii Firehouse khat inzong aki zangngei ahihi.\n1982 kum akipan hihmun aom Restaurant pen kikhak a, ahi zongin hih Building pen “McGuire’s Irish Pub” ci in hong kithei zawta hi. Hih Building pipen 20,000 Square Foot zai ahih manin, tutna bekbek 400 val asung ah ki koihthei hi.\nTuabek thamlo asung ah inndei te pen Theme atuamtuam in zem uh a, Pipers Den, Notre Dame Room, Irish Links Room, Ruprecht O’Tolf Wine Cellar cihbang in min atuamtuam vawhkawikawi uhhi. Tuabek thamlo inndawl deina bangtung ah lim tuamtuam, gamvai nasem te lim tuamtuam, kimawlna Sport lamsang ah aminthang te lim leh Entertainers minthang tuamtuam cih te ii limbek thamlo, amau ii asuaikaihna letmat te tawh kizem dimdiam hi.\nHih “McGuire’s Irish Pub” ii alamdan phadiakna ahihleh kawmzawl tungteng ah Autograph letmat akithuhsa US Dollar bekbek kikhai phengphang hi. Hih Dollar tepen innzep nading in aki bawltawm laidal mawkmawk cihte hilo a, amannei US Dollar taktak ahihi. Innsung khempeuh ah kikhai phengphang a, avek in Million khat val phading cimawk hi.\nPhoto te a Size gol in na etnopleh atung ah meklecin maw…\nBangci bangin Dollar kikhai phengphang hiam cihleh?\nMcGuire’s Irish Pub pen 1977 kumin Fairfield Drive aom Shopping Center khat ah aki pankhia saineino khat ahihi. Ansai phuankhiapa McGuire in ahoncil in Molly kici numei khatin an ne a, tuakhit ciangin sum Dollar pekkhatlai Tip in pia hi. Tuasum pen kamneih nading ci in kawmzawl tungah khaisak hi. Tuahun akipan hih sai apai khempeuh in ngeina dankhat in nei uh a, dollar laidal tungah letmat athuhkhit uhciang in kawmzawl tungah khaisak uhhi.\n1977 kum akipan tunidong Dollar sumlaidal kikhai behbeh a, sai neite in lakhia ngeilo ahih manin avekpi akigawm Million khat val phata hi. Hihpen sai neite inzong Asset khatin ciamteh uh a, US kumpi tungahzong kumsim in aki behlap zahzah Tax piatangtang uhhi.\nSum hizahzah ki guksaklo hiam?\nSum kikhai te agusim omtheizelzel hi. Ahi zongin sumtung ah letmat kithuh akimuh ciangin “McGuire’s Irish Pub” pan cih kithei ahih manin azatkhiatna panin kitheikik veve a, kuamah inzong guk dingin ngaihsunnawn khollo uhhi. Khatvei hih Pub ah nasem khatin sum kikhai te sungpanin Dollar $5000 bang aphading nagusim ngei a, tuazong azatna panin kitheikik veve hi. Tua ahih manin kuamah guktat simtham tatding asawm omkhollo hihtuak hi. ZD Sawltak\nPrevious: ZTK-2 Taangkona No. 5 ~ Hang KhanLian\nNext: Hong ngaihsut huai sim pian ta hi


url: =Laibu etkikna: ZOLUS No. 18, 2014 - TUNGZANG NEWS\nLaibu etkikna: ZOLUS No. 18, 2014\nKum 18 sung kizom ngitnget a laibu hong suaksak Editor-in-Chief Prof. C. Thang Za Tuan, Ph.D. leh seppihte khempeuh zahtakna leh lungdampihna ka pulak masa hi. Phuh bang kho a simsing bang gil dingin Sian in siam hen.\nA kawm ah Zomi khuapi khat ahi Tedim tungah Sakhituihup tuangsak uh a "khua hong phata ding hi" cih etsakna hi. A kawm nunglam ah GZA khoppi 2veina maan kituangsak a "Zomite'n kisem khawm liailiaita hi" cihna hi in ummawh ing.\nTukum thulu pen ZOMI LEH GAM PAIZIA (ZOMI AND POLITICS) cih hi. Bu 1500 bek kikhen in October 2014 in kiman hi. Hih laibu kawm, a sunglam ah kumsim kihih bangin ZOSUANH TAPA MINTHANGTE cih hi a, tukum in Pu Phungzathang Tonsing, Minister of Health and Family Welfare, General Administration Department leh Command Area Development Agency, Manipur, India kituangsak hi. Kum 1972 pan politics ah lut in gam leh lei ban ah minam adingin a sepna tampi omte kigelh zihziah hi. Laimai 252 pha sungah thului gelh mi 69 bang pha in, thu leh la limci mahmah hi. A nunglam kawm sungah Zolia leh Zotaang maan hoihtak khat kituangsak hi (na en hamtang in) :)\nThului masa pen ah Zomi makai Pu Thang Lian Pau Guite in Zomite gam tuamtuam ah i om mana hualpi khat a vaihawma haksatna khempeuh leh mun tuamtuam ah i kithehthang hanga phattuamna tampi i ngah kik leuleute kimtakin suut a, nunglam sangin mailam limci zaw hi ci hi. A thukhupna ah mailam limci zaw cih ciangin a gah i lawhna dingin sepkhiat mah kisam a, a kisam bangbanga sem ngam ding leh sem dingin Zomi khempeuh hong zawn hi. Na hun na tha na sum na sisan leh na nuntakna nangawn a kisap leh sem dingin hong cial hi. Tua banglo in Zogam hong paallo ding ahihna uang gen hi.\nChief Editor Prof. C. Thang Za Tuan in Kawlgam kiukna a kikheltoh dan a kim takin kum 1044 pan tuni dong hong suutto ngelhngelh a, khang tampi kihal himah leh huntomno sung bangin i lom et theih dingin hong luikhia hi. Kumpipate uk hun, Mikang gamkekte vaihawm hun, Parliament system tawh kipatna pan Socialist paizia tawh kivaipuak hun ban ah Galkap vai tawh kalsuanna khit ciang tuhun a Democracy tawh kalsuan kisin laitak hun khempeuh a vekpi in hong pholhkhia a zaknop mahmah in theihhuai thu tampi hong luikhia hi.\nDr. Hau Za Cin in "Politics i cihcih Bang Hiam?" ciin politics a khiatna leh a deihna, lauhuai hilo in a kipelh theilo i nuntakna tawh a kizom ngitnget ahihna gelh hi. Zomite in politics cih i zak ciangin gimneih in kihbawl in kidang koih i sawm pahpah a lungphatmawhna sungkhia hi. Politics pen mipi leh gam adingin nahoih sem ding kidemna namkhat ahihna leh khantohna a deih minam leh gam khempeuh in a pelh theihloh thu pulak hi. Zomite adingin sikha lauha lauh liang ding ahihlohna a gen nuam ahi hi. Zogam leh Zomi a khantoh nadingin politics ah a lut mi tampi a kisapna leh a sem a bawlte in amau angsung bek khual den ahih tuanlohna thu, a thuneite pen amau bek kikhual ding a hih tuanlohna thute zong kihel hi.\nPu Kham Do Pau, Aizawl in a gelhna ah Zomite politics ah a lusu khinsa tawh kibang hihang, ahi zongin tu in khanglota in mai kinawt ziahziahta a khawllo a i paisuak ding a kul hi cih tawh limtak hong hanthawn hi. Rev. Thang Za Suan, Shalom AG Pastor in Zomite in khua i sat pan kipan khuasung hausa vaihawm upa i neih dimdiamte pen politics no khat hi a, tu in khua khat bek hi nawnlo in Zomi nam bup huam a kal i suan ciangin i sepzia leh i huaizia kibang nawnlo hi. Nunglam sangin mailam limci zaw a, siamna pilna leh sepsiamna zong tam kisam zaw lai hi ci'n gelh a, tha lawpsak mahmah kasa hi.\nTom liklek, kicing mahmah a laigual a gelh Francis Quavadis in "Pil napi cin Siam napi cin banghangin... na minam Zomi leh na ngeina Zongeina kanlo na hiam? ... cih a gelh suk diudeute pen pilvai, theihhuai mahmah hi. Abu pan na sim mai in, a ban.\nKhangnote thapiakna, thutheih huai tuamtuam a kimu pakpaklo honkhat, Zomi Census vai leh i maban, Leitungbup Zomi Khawmpi a 3veina Lamka thupiang leh thu kikupte, Zolai Sinbu Kum 100 Cin Khawmpi Tangkona, laigelh siam kdiemna ah a khatna ngahte laigelh kammal khum ngiungeu a kigelh Zolai ciimte, Zomi Forum Yangon leh Zomi Media Forum Yangon lawhcinna thute, Ciimnuai Khua thu cihte zong lompi khat sim hamtang dinga pha om hi. Hihte khempeuh a vekpi in suut manlo ding i hih manin a laibu na ngah theih leh tua pan na sim kik lecin limci pen ding hi.\nKipahtawina limci khat a gelh Er. Awn Za Pau in Kaptel Hydro-power Project lawhcing taka semkhia Dr. James Suan Za Dong nasepnate thupi kasa hi. Hih banga i pate hong kipahtawi ciangin Sialpi Sialtal a go zah in thupi kasa a ei khangthakte in i etteh ding nam hi ciin ka ciamteh hi. Nahoih semte kipahtawi semsem ding i hihna hong musak bek hilo in nahoih sepna hanga mi tampi in a hamphat a thupina eima mit teekteek tawh hong musak hi.\nGam leh minam vai i gen ciangin i nuntakna a kiheidan a khek toto khat a kinusia theilo pen Biakna hi. Christian biakna zuihma pana Christian i suah zawh thu, tu laitak leh i mabante limci mahmahin biakna sia semte in hong gelh zihziah uh a, tuate zong Zomi te khantohna thu a kikan ciangin a kinusia theilo vive ahih manin theih loh ahitheihlo thu hi.\nKawlgam Christian Kum 200 Cinna siim dinga zin India pan Sia Rev. Dr. HS Hatzaw leh a lawmte a khualzinna lampi ah a tuah thute uh, Zangkong a tun uh ciang a zintunna ding uh a vaihdan thute uh a gelhte, Mandalay leh Zangkong kikal ah mawtaw lampi hoih mahmah napi khuapi muh ding khat zong a omloh thu a gelhte, thokang om vetlo lamdang a sakte sim nop mahmah hi. Khawmpi sim a paiin thu kigente khatzong a tel loh uh hang a kisik huai a hih tuanloh thute zong kigelh hi.\nKhualzinna thu mah a gelh Rev. Go Van Mung in Korea te kiang pan i sin theih dingte hong luikhia a, Korea te cihtakna leh thanuam dan Zomite cihtakna leh thanuam dan tawh kibang kasa hi. Amau zomto suak a, ei zong i zoptoh suak ding a kulna hong musak hi. Sia Mung in Korea te 'om mawkmawk, hih ningniang' khawng utlo na cihte ka simsim ciang....\nZomite Lai Pupi (ka phuahtawmpak hisam) Sia Job Thawngno in Kum 100 sung Zomite lai nasepna kicing taka a gelh pen Zolai tangthu ah a manpha mahmah ding ahi hi. Hizaha lai uk leh thukan, thu ciamteh leh a kin i neih pen Zomite a hampha i hi gige hi. A kisap bangbang a ut zaha a sep theihna dingin a panpih ding nang leh kei hi hang (ci ngeungau kha liang ing ei). A laigelhte kaihkhop a baihloh ding dan ka tuat ciangin pahtawi huai a sa hi ing.\nTuni a i zat kammal te, laite, ngeina te koi pan hong kipan hiam? Koi pan hong piang hiam? Bang hun panin kizang hiam? Bang hangin kizang, kinei hiam cihte a kicing taka hong gelh zihziah Dr. James Suan Za Dong leh adangte khempeuh (a min uh gelh khin man nawnlo) nakpi in pahtawi huai. Mailam ah Zomi thu leh ngeina a kikankik ciang, sangkah naupangte in a theihnop vua research a bawl uh ciang hih te ki enkik hamtang ding hi. Tua manin Zomi te adingin go leh gamh a nusiat toto i hi hi. Lai mal khat na gelh, thu limci khat na gelh ciangin na minam a puah a zuun na hi hi. Comment peuh nusia kha zawzen ing e, lawpluata!\nLEN cih kammal pan a khiatna tuamtuam a nei kammalte thu a gen Siapi Khup Lian lunggulh thupi sa ing. Ama'n, Zolai tawh kisai, Zokam tawh kisai kikupna leh tukhawm a holimna nei zo leng Zolai Zopau hong khangto tuam ding hi ci hi. Amen. Hilua. Seminar hiam, khoppi hiam, sinkhopna workhop hiam ahih pah loh hangin tukhawm a holimna, genkhopna, kikupna neihkhop den ding hilua sa ing. Kei zong a ut pah hi ing. Siapipa bel a thei hi nai kei phot ing.\nLEN cih kammal panin - lenkhuang, lensialki, lenpuan cih bangin kammal kinei hi. 'Lenpuan' cih pen 'lawm leh gualte kiangah a lenpih, a vakpih, a silh puan, zotualpuan ahih manin 'lenpuan' kici hi, ci hi. 'Lenkhuang' cih ciangin gammang tulak pan in khuang bawlna dingin singhawmsa, a laigil a vangsa la uh ahih manin lenpian lak pan kila singhawm tawh a kibawl cihna in 'lenkhuang' kici hi, ci hi. 'Lensialki' leuleu pen khuang tawh lo in sialki bek kitum ngeilo ahih manin lenkhuang tawh kizawitawn cihna in 'lensialki' kici hi ding hi, ci hi. Zomi kammal thukte hong hilhcian ahih manin ka lungdam. Zolai kikupna ah kimuh ding kal ngahlak ing :)\nCidamna lam hi in, mailam etkholhna hi in, tu laitak a kidamsak theilo natna Ebola thu hi in, siamsinna thute leh singgah theipuam thu ban ah politics i cih zong tuhun Technology tawh a luankhop kisam ahihna thu a kigente simnop thei mahmah hi. Tuate lak ah CS Dal in a gelh Banghang Pilan Siamna Kisam cih a gelh pen sangsiate, khangnote leh sangnaupangte in simloh phamawh bangin ka tuat hi.\nThangah ding Zomi te in kikhialah mahmah in kampau khat peuh ah thapia ding, thala ding cihte kizang ziahziah hi. Tha ka ngah mahmah na thului khat pen HANGSAN NGAM LEL IN cih hi. Zohuiva Dal Kap in a gelh hi in, tom, kicing, muibun, zuihpah ding vive hi. Nang zong tha na la in.\nMaan hoih tampi kituangsak a, 3rd World Zomi Convention, Lamka, India leh 2nd Global Zomi Alliance Khoppi, Tedim, Zogam te maan zong hong tuang hi. Zomi Youth Association, Zangkong kiphuhna maan leh Zomi Innkuan USA te UNO zumpi ah a paina uh maante zong hong tuang a, Zomite tangthu ah thupiang ciamtehna mualsuang khat hi ciin ka ciamteh a, thupi kasa hi. Ka phawk khat ah - mipi lak ah maan kilak ciangin a nunggual ah omlo dingin ahih theih laiteng a mailam mah nehzaw ding cih hi. GZA khoppi maan ah a nunggual ah kiding kha in mel kimu cian mello, Sia Job Thawngno te nupa in hong piak uh tanghciing puan a silhlo bang hileng kimu pak lo lai ding e :(\nMi minthangte tangthu a tawp lamah tukum a Nobel Peace Prize a ngah Malala tangthu leh UNO Gen Secy Ban Ki Moon tangthute sangin Captain Sing Khaw Khai tangthu a kigelh pen ei gong ah namzaw a hih manin angtang diak ing. Bupa hanciamna, a hoih a sak Ne Win mai ah a gen ngamna bekbek zong thupi a sa khin hi ing. Hoihsak a gen ngam bek hilo in a sem ngam ahih na laibu a gelhte pan kimu hi. A bu in a kibawl nailo a laigelhte a bu in bangci'n Zomite in i bawlsak thei tam maw? A sponsor nuam khawng i om tam?\nIsrael te Dome Missile Defense System thu, ISIS te thu, Boko Haramte thu tu in Zolai tawh kisim thei ei.\nZomi cih bang hi a, Zomi kuate hiam cih pen mipi in kitel semsemta ahih manin tuate thukhupna ah kikoih a, Pu Vumson laigelh pek pan tuni dong i tuntoh pen i khantohna kizom toto ahihna kilang hi. A kigelh toh zel ding zong lamen ing.\nKawlgam ah ZOMI OM MAH cih thu a genna leh OM MAH a kicihkikna thu huihlak ah kizaza a, tu in a tak in simtheih in hong kiluikhia ahih manin document thupi khat hi ciin ka lungdam mahmah hi.\nZomi te hong domsang leh hong huai Dr. Chin Do Kham, Ph.D. leh Dr. Bianca Mang Khan Cing, Ph.D. te phawkna i tuansak hong kul mawk pen hong lunglen huai diaiduai mahmah hi. Ahi zongin amau Zomi adingin a sep theih khempeuh uh siit hetlo in sem uh a, nakpi in hanciam in mapang khin uh hi. Amau nungzui dingin Zomi khangnote khempeuh hong ngak uh hi.\nThului khempeuh khit ciang La 2: Zomi Ngeina Pawi Tuang hong Tung by H. Pau Za Cin leh Topa ei Dingin hoih na e by Rev. Pum Khaw Thang cihte ktuangsak a, Topa hoihna sim a suut den dingin hong vaikhak uh hi.\nZOLUS Vol. 18 a hong hawmkhia Editorial Board tungah nakpi takin lungdam hi. Topa in makaih in a tamzaw sem hong sem den zo dingin thupha hong piaksak hen. Nang leh kei zong - I gam, i lei, i minam, i lai, i pau, i ngeina, i biakna... a phungcing nadingin hanciam in kalsuan khawm zel ni.


url: =National Honor Society ( NHS ) Ngah Lungdampih na – FGA Tulsa\nNational Honor Society ( NHS ) Ngah Lungdampih na\nAdmin / April 26, 2016 / FGA File\nUSA Tulsa Khuapi a,Zomi Tampi sangkah na Jenks High School pan in anuai a i nau tengthum in zong Pasian Maipha tawh National Honor Society (NHS) ong ngah thei ahih manin ih lungdampih na ipulak hi.\n2.Lia Hau Nem\n3.Lia Vung Kim\nHihpah tawi na ngah theih na ding in,a tomin\nNational Honor Society ( NHS ) pen Nationwide Organization hi-in A member Te pen 10-12 grade te ki ngah. A member ih suah Nang Amau sang naupang Te i Scholarship, Leadership, Citizenship, Character and Service te enin. Jenks Highschool bang hi leh member suah theih Nang a tawm pen 3.7 GPA, 1 leadership position, 3 service program Neih kul hi.\nSanggamte Ciangnu leh Haunem pen adiakdiak in FGATulsa Media lam leh Sunday School lam ah Pasian gam leh lei ading in citak takin mapang khat hi-in ih angtanpih mahmahhi.Isang gamthum te hangin iBiakpasian tungah lungdam ko hang.\nAbeisa Job corps pan in zong sangman pawl khat leh maikha ciang in High School man ding honkhat om ahih manin tua te gawmkhawm in ongsuak sak lai ding hi ung.\nFga Tulsa MediaGroup\n← Pa.Lian Go Khup @ Khup Kang tawh anunung pen hungel na\nNU Te Ni →